Kebersihan, kesihatan pemain diutamakan

JIKA kebanyakan pihak fokus dalam mengutamakan kebersihan dan kesihatan diri tatkala negara serta dunia dibayangi kebimbangan virus berbahaya (Covid-19), pemain bola sepak juga tidak terkecuali daripada berbuat demikian.

Dua pasukan yang bersaing dalam kancah Liga Premier 2020 iaitu iaitu Sarawak United FC (SU FC) dan Kuching FA juga memberi penekanan kepada aspek yang sama.

Terdahulu, pasukan Kuching FA melakukan ujian swab (saringan kesihatan) keatas pemain, jurulatih dan pegawai pertengahan bulan lalu (Jun), dan kesemua 38 orang yang terlibat bebas dari gejala berkenaan.

Rutin yang sama turut dilakukan pihak pengurusan skuad SU FC pada 29 Jun lalu juga 41 orang yang diuji (swab) juga disahkan bebas.

Pengurus Pauskan SU FC, Afiq Fikri Brahim nyata lega apabila  kesemua pemain, jurulatih dan pegawai disahkan bebas dari gejala virus berbahaya (Covid-19).

“Penting bagi kita melaksanakan ujian saringan kesihatan (swab) kepada pemain, jurulatih serta pegawai dalam keadaan situasi persekitaran negara serta dunia yang dibayangi virus berbahaya.

“Apa pun, pihak kita merasa lega apabila kesemua yang berada dalam pasukan disahkan bebas dari gejala berkenaan,” jelas Afiq ketika mengulas mengenai perkara itu.

Menurut Afiq lagi, memberi keutamaan terhadap kesihatan para pemain mahupun jurulatih serta pegawai adalah agenda yang perlu diberi tumpuan khusus.

Sementara itu, Setiausaha Kehormat Persatuan Bola Sepak Bahagian Kuching (KDFA), Iswandy Ali Hassan memberitahu, pihaknya kini memberi keutamaan terhadap kesihatan pemain, jurulatih dan juga pegawai.

“Memang kita tahu setiap pasukan yang masih lagi terlibat dalam Liga Malaysia 2020 wajib menjalani ujian saringan (swab) untuk memastikan tahap keselamatan kesihatan diri. Pihak kita (KDFA) juga turut melaksana sama perkara itu,” ujar Iswandy.

Sambil mengakui cukup lega apabila keputusan kesemua pemain, jurulatih serta pegawai dalam pasukan terbabit didapati ‘negatif’. Sekali gus, membolehkan pemain pasukan terbabit menjalani latihan seperti biasa.

Cuma apa yang penting kata Iswandy, mereka sentiasa memantau pergerakan pemain, jurulatih serta pegawai mencakupi suhu badan sebelum memulakan latihan.

Di samping memastikan penjarakkan sosial agar tahap kesihatan mereka sentiasa terjamin dan bebas dari terdedah kepada virus berbahaya itu.

Ujian saringan kesihatan (swab) keatas pemain, jurulatih serta pegawai antara perkara wajib yang diberi penekanan oleh badan induk, Persatuan Bola Sepak Malaysia (FAM) terhadap kesemua pasukan yang masih lagi bersaing dalam kancah Liga Malaysia 2020.

Oleh Faizal Bujang

See author's posts


MANRED terima peruntukan RM87 juta

SPAOH: Kementerian Pemodenan Pertanian, Tanah Adat Dan Pembangunan Wilayah (MANRED) baru-baru ini diperuntukkan sejumlah RM87 juta dari Kerajaan Negeri untuk membolehkannya meneruskan program pembangunan pertanian yang ada atau yang baru.

Menurut menterinya, Datuk Amar Douglas Uggah, jumlah itu merangkumi RM50 juta untuk Tabung Kemudahan Pertanian.

“Peruntukan baru akan membolehkan kita mengembangkan lebih banyak fertigasi buah, sayur, pembiakan, perikanan darat dan program serta aktiviti lain untuk masyarakat.

”Adalah menjadi objektif pemerintah agar penduduk luar bandar menjadi pengeluar makanan yang berkualiti dan kuantiti di sektor penting untuk membolehkan mereka menjana pendapatan yang stabil.

“Ia sejajar dengan agenda negeri untuk menjadi pengeksport makanan dan makanan bersih menjelang tahun 2030. Lebih banyak program sokongan seperti penubuhan terminal makanan dan Pusat Pengumpulan, Pemprosesan dan Pengumpulan (CPPC) dan kemudahan lain sedang dalam proses.

Beliau berkata demikian ketika merasmikan kursus kepolisan masyarakat untuk 55 ketua rumah panjang di sini semalam.

Uggah berkata, lebih banyak program sokongan seperti penubuhan terminal makanan dan Pusat Pengumpulan, Pemprosesan dan Pengumpulan (CPPC) dan kemudahan lain sedang dalam proses.

“Pada masa yang sama, Jabatan Pertanian akan terus membimbing petani menggunakan teknologi moden,” katanya.

Beliau juga mengunjungi sebuah syarikat ladang benih, Stesen Debak Green World Genetics (GWG) di Simpang Debak berdekatan.

GWC adalah syarikat Penyelidikan dan Pembangunan yang berpusat di Kuala Lumpur yang pakar dalam pembiakan, pengeluaran dan pemasaran benih hibrid tropucal bukan GMO berkualiti tinggi.

Ia terlibat dengan penternak asing dari Amerika Syarikat, China, Thailand, India dan Mexico dalam penyelidikan dan pengembangan benih.

Selain itu, ia kini mengeksport benihnya ke wilayah Asia Pasifik, Afrika, Timur Tengah dan negara-negara Amerika Latin.

Menurut Uggah, antara lain, cawangan tersebut sekarang melakukan penelitian dan pengembangan terhadap 102 jenis padi yang ditanam di sebidang tanah seluas 1.5 hektar.

“Kita akan memperkenalkan dan mempromosikan kepada petani setempat varieti yang membawa pulangan dalam pada itu kita  akan meningkatkan pengeluaran benih.

“Purata pengeluaran utama adalah antara satu hingga dua tan setiap musim.

“Syarikat ini mempunyai varieti yang mampu menghasilkan lapan tan per musim tetapi ini ditanam di bawah lingkungan terkawal,” katanya lagi.

Katanya lagi, syarikat itu juga melakukan penyelidikan dan pengembangan serupa pada betik dan jagung di lokasi seluas 27 hektar.

Oleh JEAKQLEYN YACHO

See author's posts


Pandemik Covid-19 semakin reda

LONDON: Kes Covid-19 di seluruh dunia berterusan reda pada minggu lalu dengan kadar jangkitan global turun kepada sekitar satu juta kes sehari, manakala angka kematian pula di bawah 3,400 walaupun beberapa titik panas masih kekal termasuk Korea Selatan yang merekodkan lebih 1.5 juta jangkitan sepanjang tempoh tersebut, lapor AFP kelmarin.

Secara keseluruhan, sejumlah 498,933,656 kes Covid-19 dilaporkan di seluruh dunia setakat minggu lalu. Menurut laman web pemantauan wabak Worldometers.info, penurunan yang dicatatkan adalah sebanyak 23 peratus.

Angka kematian terkumpul sejak pandemik melanda pula adalah sebanyak 6,202,788.

Angka jangkitan dan kematian dilaporkan menurun di setiap benua kecuali di Amerika Utara dengan peningkatan kes di Amerika Syarikat (AS) dan Mexico, manakala kematian meningkat di Oceania didahului oleh Australia serta New Zealand.

Minggu lalu, kes harian dilaporkan menurun kepada 768,473 kes pada Isnin lalu iaitu yang terendah dicatatkan sejak 764,439 kes pada 15 Disember 2021, sebelum varian Omicron menjadi dominan. Sebanyak 2,775 kematian direkodkan pada Isnin lalu, juga terendah selepas 2,664 kematian dicatatkan pada 25 Mac tahun lalu.

Kadar purata sebanyak 3,318 kematian pada minggu  lalu pula adalah yang terendah sejak Mac tahun pertama pandemik Covid-19 melanda.  Purata kes mingguan Covid-19 pula adalah sebanyak 1,042,868 kes iaitu terendah selepas 989,193 kes dicatatkan pada 28 Disember tahun lalu yang merupakan kali terakhir kes di bawah angka satu juta.

Kebimbangan mengenai jangkitan Covid-19 dilaporkan berkurangan sejak ia diisytiharkan sebagai pandemik lebih dua tahun lalu.

Dalam tinjauan pendapat Gallup yang dijalankan pada 15 hingga 21 Mac lalu, hanya 35 peratus penduduk dewasa di AS menyatakan bahawa mereka berasa sangat atau agak bimbang dijangkiti Covid-19.

Angka tersebut adalah yang terendah berbanding 64 peratus yang direkodkan pada April 2020.

Bagaimanapun, saintis kanan AS, Dr. Anthony Fauci meramalkan berlaku peningkatan kes Covid-19 dalam tempoh beberapa minggu akan datang dan potensi lonjakan lebih awal pada musim luruh 2022. – AFP

See author's posts


Jangan Ditindih-tindih

Oleh Asyraff Jamin

HARI ini hari kedua berpuasa dalam bulan Ramadan tahun ini.

Terasa kurang sedikit cabarannya berbanding hari pertama semalam meskipun panas cuacanya sama sahaja pada kedua-dua hari ini. Mungkin badan sudah mula menerima perubahan rutin makan dan minum untuk sebulan ini. Moga-moga Allah mudahkanlah urusan berpuasa Ramadan pada tahun ini sehingga ke penghujungnya.

Jarum pendek jam baru menginjak ke angka tiga sementara jarum panjangnya pula berada lebih sedikit daripada angka tujuh. Masih lama menuju waktu berbuka.

Khairi sememangnya sedari tadi lagi asyik melihat-lihat jam di tangannya. Benarlah kata orang, pada bulan ramadhan kita akan menunggu-nunggu waktu maghrib dan pada sebelas bulan berikutnya, maghrib pula yang akan menunggu kita. Itulah kelebihan dan rahmat pada bulan penuh berkat ini.

Kebosanan menunggu, Khairi cuba memenuhkan masanya dengan sesuatu. Dicapainya buku daripada rak, konon-kononnya mahu mengisi masa dengan membaca.

Namun niatnya itu terbantut kerana dia sepertinya telah terperangkap dalam mitos bahawa untuk khusyuk dan fokus membaca, dia perlu menyeduh kopi.

Ah, tumpuannya melilau! Dia tidak dapat fokus membaca tanpa bantuan kafein. Sebenarnya, lidah dan tekaknya memang dari pagi lagi sudah tercari-cari aroma kopi untuk dinikmati. Lantas itulah yang membuatnya sedikit tidak keruan, resah, gelisah dan kehausan.

Buku diletakkan kembali di rak. Dia kemudian menuju ke ruang tamu lalu duduk di sofa. Dia menyandar-nyandar ke kiri ke kanan, barang kali mencari posisi yang paling nyaman dan selesa.

Televisyen dibuka. Dia mengalih-ngalih siaran, cuba mencari rancangan atau mungkin ada filem untuk menghilangkan bosan. Namun, semuanya hampa, langsung tidak ada yang menepati citarasanya. Televisyen pun ditutup.

Sedang dia diselimuti kebosanan dan tidak tahu mahu membuat apa lagi, datang teman serumahnya merapati lalu duduk di sebelahnya.

“Kau dah kenapa ni Khairi?” tanya Siddiq, teman serumah Khairi kepadanya.

“Tak ada apalah… cuma rasa bosan, tak tahu nak buat apa? Waktu berbuka pun lama lagi,” jawab Khairi kepada teman serumahnya itu.

“Haa… alang-alang kau dah bosan, mari aku tunjukkan sesuatu… menarik ni…”

“Apa benda yang menarik sangat kau nak tunjuk?” Siddiq menghulurkan telefon pintarnya kepada Khairi.

“Kau tengok ni. Lawanya… Baju Melayu teluk belanga versi Korea.” Begitu bersemangat sekali Siddiq menunjukkannya kepada Khairi.

Dengan tidak semena-mena, pantas saja tangan Khairi hinggap menampar kepala Siddiq yang sedikit lembut itu.

“Apa jadahnya baju Melayu Korea KPOP bagai ni… kau ingat lawa? cantik?”

“Lawalah ni…. Kau tengok ni… ni… ni… lawa kot! Warna pink lagi tu!”

“Eh, kau ni! kalau aku tampar kau sekali lagi baru kau tahu erti penyesalan.”

“Kenapa pulak?”

“Kenapa kau cakap? Kau tak payahlah nak gatal-gatal tangan nak memodenkan ke apa ke kat baju Melayu tu, kau jangan nak rosakkan budaya orang Melayu. Baju Melayu ni pakaian atau busana warisan kita… pakaian yang dah kita pakai secara turun-temurun dari nenek moyang kita, bahkan dari Zaman Kesultanan Melayu Melaka lagi orang Melayu dah pakai baju ni….”

Siddiq terdiam. Langsung tidak berbunyi.

Khairi menambah lagi.

“Aku tahulah kau peminat KPOP, Diq… dan kaulah yang paling beria sekali dengan kumpulan apa tu… BTS, TBS, BST… apa entah… dan macam-macam lagilah… aku pun tak tahu nama dia… Black Pink segala bagai tu…. Kita ni, kalau nak minat sesuatu, jangan sampai taksub, jangan sampai lupa diri, Diq.”

“Salahkah aku nak minat KPOP? Minat Korea semua tu? Salahkah?” Siddiq mempersoalkan kepada Khairi.

“Salah tu tak salah…. Tapi janganlah melampau sangat, macam aku cakap tadi… jangan sampai lupa diri… jangan sampai warisan budaya kita pun kita nak tindih-tindih dengan unsur asing macam tu…. Aku tak rela budaya Melayu ditindih-tindih macam tu… kau rela? Sedarlah, kau tu orang Melayu, bukannya keturunan Kim Jong Unn… Park Jii Sung… Son Heung Ming hatta mamat-mamat KPOP semua-semua tu. Kulit kau pun jauh bezalah, Diq, mata pun bulat….”

Siddiq tidak terkata. Mungkin mulai sedar diri.

Namun Khairi masih belum puas, masih geram. Dia menambah lagi secukup rasa.

“Cuba kau tengok budaya orang Korea, di negara mereka. Mereka pun ada baju kebangsaan mereka sendiri. Samalah macam kita, ada Baju Melayu sebagai baju kebangsaan kita. Baju Hanbok tu, ada kau tengok mereka ubah-ubah, atau tindih-tindih baju kebangsaan mereka dengan unsur asing? Ataupun cuba nak modenkan? Ada mereka cuba nak ubah tradisi mereka?”

Siddiq tercengang. Hanya diam mendengar bebelan Khairi yang berjela.

“Kau sendiri pernah datang Korea kan? Siap ambil gambar lagi dengan baju Hanbok tu dekat muzium di sana kalau tak silap aku. Ada kan? Ada?”

Siddiq mengangguk. Mulutnya muncung, terasa pedas dengan kata-kata teman serumahnya yang sedari tadi tidak henti-henti membebel.

Khairi kemudiannya menepuk-nepuk bahu Siddiq. Mungkin cuba memujuk,  “Diq… oh Diq….”

“Apa dia?”

“Alah… kau janganlah marah, jangan merajuk… aku ni nasihatkan kau saja….”

Siddiq mencebik. Khairi merapati, lalu sekali lagi menepuk-nepuk bahu Siddiq. “Kau tahu tak Diq?”

“Tahu apa? kau jangan nak membebel panjang-panjang lagi….”

Khairi tersengih.

“Eh tak, tak… aku cuma nak beritahu kau ni….”

“Hah, apa dia?”

“Kau tahu tak, baju Melayu itu sendiri sebenarnya ada falsafah, ada makna dan ada pemikiran di sebaliknya…. Baik,kau kalau hari raya suka pakai baju Melayu yang mana? Teluk Belanga ke Cekak Musang?”

“Teluk Belangalah…. Kau tengok la saiz leher aku macam mana…”, Siddiq sudah mula tersengih sedikit.

“Oh kalau aku, aku suka pakai baju Melayu cekak musang. Yang lima butang tu…”

“Ya, aku tahulah beza kedua-duanya… aku orang Melayu….”

“Oh, Melayu! Ingatkan Korea,” Khairi berseloroh.

“Kau ni kan! Hmmm”

“Oh, tak… tak… haaa… mari sini aku nak cerita sedikit apa makna di sebalik kedua-dua baju Melayu ni. Baju Melayu ni selain pada hari raya, bila lagi orang akan pakai?”

“Hari Jumaat, waktu solat…”

“Nampak tak? kebanyakan orang akan pakai baju Melayu pada hari Jumaat dan waktu solat bukan? Jadi dari segi pemakaiannya tu, memang berkait rapat dengan ibadah kita, berkait rapat dengan Islam. Melayu dan Islam, dua benda yang tak dapat nak dipisahkan. Baik, untuk Baju Melayu Cekak Musang, baju ni ada lima butang kan? lima butang tu sebenarnya mewakili lima Rukun Islam. Pertama Syahadah, kedua solat, ketiga puasa, keempat zakat dan kelima haji.”

“Serius kau ni?”

“Seriuslah… haaa… kalau untuk Baju Melayu Teluk Belanga yang macam kau suka pakai tu pula, dia ada satu butang sahaja bukan? atau kalau yang jenis tak ada butang, orang akan pakai kerongsang untuk butangkan baju ini. Kau tahu tak, satu butang tu maknanya apa?

“Apa maknanya?”

“Satu butang tu membawa makna tauhid.”

“Serius kau ni?”

“Serius lah… kan dah cakap tadi. Haaa lagi, kalau kau tengok kedua-dua baju Melayu ni, ada tiga poket bukan? Tiga poket tu pun ada maknanya yang tersendiri…”

“Apa maknanya?”

“Tiga poket ni membawa maksud Islam, iman dan ihsan. Nah, sebab itulah kita tak boleh sesuka hati nak ubah… nak tindih-tindih… hatta nak modenkan warisan budaya kita ni sesuka hati. Sebab semuanya ada falsafah kenapa baju ini dibuat begitu. Ni kalau kita dah ubah, dah tindihkan unsur asing, tercemarlah estetika, falsafah, dan makna yang terkandung pada baju kebanggaan kita tu.”

Siddiq tunduk.

“Iya… sekarang aku sedar… aku yang terlalu fanatik dengan artis-artis Korea tadi tu… sekarang aku sedar. Betul juga apa kau katakan ni… memang kita yang patut jaga warisan budaya kita ni. Lagi-lagi Baju Melayu ni adalah baju kebangsaan kita”

“Baguslah kalau kau dah sedar dan faham. Haa… tentang status baju kebangsaan tu, kita sebagai orang Melayu sepatutnya berbangga tau, sebabnya apabila sudah diiktiraf sebagai baju kebangsaan, bukan saja orang Melayu, kaum-kaum lain seperti Cina, India, Iban, Kadazan pun boleh memakainya.

“Ya tak ya juga kan. Memang bangga bila lihat orang daripada kaum lain yang memakainya. Macam masa kita tengok Dato’ Lee Chong Wei memakainya semasa beliau membawa Jalur Gemilang semasa Sukan Olimpik dulu.”

“Ya betul. Segak kan Dato’ Lee Chong Wei masa tu? Haa satu lagi… kalau dah pakai baju Melayu tu… pakailah dengan lengkap, barulah nampak segak macam Dato’ Lee Chong Wei. Kena ada songkoknya, ada sampingnya dan juga capalnya. Itu baru lengkap, barulah segak macam pahlawan Melayu, macam Dato’ M. Nasir dalam filem Hang Tuah. Songkok, samping dan capal tu pun ada makna dia yang tersendiri.”

“Pun ada juga?”

“Iya…ada. Songkok tu sebagai simbol identiti Islam. Dan sesuai dengan tempatnya yang dipakai di atas kepala, pemakaian songkok membawa makna menjulang Islam setinggi-tingginya.”

“Oh… wah, hebatlah kau. Dah tu samping dengan capal tu apa pula maknanya?”

“Samping pula berfungsi sebagai sampingan… sebab tu nama dia samping. Tapi cara pemakaian samping tu yang membawa makna-makna tertentu. Biasa tengok kan orang pakai samping, ada yang pakai labuh ke bawah lutut dan ada yang pakai senteng di atas lutut. Itu bukan orang pakai saja-saja tau. Yang pakai labuh tu tandanya dia sudah berkahwin atau sudah berumah tangga. Sementara yang pakai senteng, bukanlah senteng sebenarnya… tapi di atas paras lutut, itu menandakan pemakai dia tu masih bujang.”

“Haishhh… salahlah aku pakai selama ni… patutlah tak ada gadis yang nak tegur aku selama ni kalau aku pakai baju Melayu. Aduhai!” Khairi ketawa.

“Itulah kau, main pakai ikut sesuka hati kau saja. Benda atau elemen budaya macam ni kau tak boleh main bedal ikut suka. Kena belajar. Baik, yang terakhir, capal. Capal ni tak ada makna sangat pun. Cumanya kalau tanpa capal, baju Melayu tu nampak tak lengkaplah. Capal ni kalau mengikut ceritanya adalah alas kaki yang digunakan oleh golongan bangsawan dan pahlawan Melayu pada zaman dahulu. Jadi bila mereka pakai capal, nampak semakin kemas, semakin segak. Maka orang Melayu pun mulalah menjadikan capal sebagai antara aksesori wajib dalam baju Melayu, biar pemakainya nampak lebih segak. Nampak macam pahlawan Melayu.”

“Ohh… dengar cerita kau ni, buat aku jadi bersemangat pula nak sambut hari raya. Tak sabar nak pakai baju Melayu lengkap. Nak pakai segak-segak macam Dato’ Lee Chong Wei, macam Dato’ M. Nasir, macam Hang Tuah.”

Khairi ketawa.

“Tapi cara pakai samping jangan lupa ubah tau, pakai atas sikit daripada paras lutut.”

Siddiq ketawa.

Azan pun berkumandang.

“Eh, dah azan tu… dah masuk waktu berbuka woi” Kata Khairi tersenyum.

“Belum lagi. Itu azan Asar. Tengoklah jam woi!”

“Masya-Allah, mirip sekali bunyinya dengan azan maghrib.”

Mereka pun berdekah ketawa.

See author's posts


GPS perlu menilai sebaiknya pembentukan kerajaan baharu

KUCHING: Gabungan Parti Sarawak (GPS) perlu membuat penilaian sebaik-sebaiknya dalam pembentukan Kerajaan Persekutuan yang baharu selepas Pilihan Raya Umum ke-15 (PRU-15) nanti.

Ketua Whip GPS, Dato Sri Fadillah Yusof, berkata ia penting bagi memastikan pembentukan kerajaan baharu sebagai persediaan negara menghadapi krisis kegawatan ekonomi dan politik pada masa akan datang.

“Dengan senario politik dunia menyebabkan keadaan kini tidak menentu sehingga kedudukan ekonomi dan inflasi yang berlaku di Amerika Syarikat turut memberi impak kepada Malaysia.

“Kita akan berdepan dengan cabaran besar dari segi politik yang tidak stabil dan ekonomi dunia yang tidak menentu,”katanya.

Beliau berkata demikian ketika berucap pada majlis jamuan teh dan kesyukuran bersama Persatuan Kebangsaan Melayu Sarawak (PKMS) di Hotel Samudera, petang ini.

Fadillah juga berkata, langkah Premier Sarawak Datuk Patinggi Tan Sri Abanh Johari Tun Openg memperkenalkan Strategi Pembangunan Pasca Covid-19 2030 (PCDS 2030) merupakan langkah ke hadapan yang disusun untuk membangunkan ekonomi Sarawak.

“Kita kena bersedia. Sebagai contoh ketika menghadapai krisis terdahulu dimana banyak peruntukan Sarawak telah dibatalkan.

“Oleh kerana bajet kukuh Sarawak, beberapa projek yang dibatalan dapat diteruskan.

“Dalam hal lain, Sarawak terus menekankan usaha untuk mewujudkan pendidikan percuma kepada anak Sarawak pada masa akan datang. Sebab itulah, Premier Sarawak menubuhkan ‘Dana Kekayaan Kedaulatan’  untuk rakyat,” katanya.

Oleh AZREEN KERIA

See author's posts


Jumlah penumpang bas meningkat

KUCHING: Sejak Sarawak melaksanakan kadar rata tambang perkhidmatan bas pada RM1, jumlah penumpang yang menggunakan pengangkutan bas awam di Bandar Kuching, Sibu dan Miri adalah sangat memberangsangkan.

Menteri Pengangkutan Datuk Lee Kim Shin berkata, sambutan luar biasa terhadap program tersebut dibuktikan dengan peningkatan penumpang yang ketara iaitu daripada 12,657 pada bulan Mei 2020 kepada 247,772 pada bulan Julai lalu.

“Peningkatan ketara di semua bandar terlibat ini menunjukkan bahawa rakyat responsif terhadap program mulia yang dimulakan oleh Kerajaan Negeri ini.

“Data yang dikumpulkan mengenai penumpang menunjukkan peningkatan yang signifikan walaupun pergerakannya terhad kerana pelaksanaan Perintah Kawalan Pergerakan Pemulihan (PKPP) untuk membendung penularan Covid-19 di negeri.

“Kita ingin mengucapkan penghargaan dan terima kasih kepada semua pihak yang terlibat terutama kepada pengusaha bas yang telah berusaha keras untuk menjayakan program ini,” katanya demikian dalam mesyuarat Kementerian Pengangkutan kelmarin.

Program tersebut telah diluluskan oleh Kerajaan Sarawak pada 4 Mei lalu dan dilancarkan pada 12 Mei di Miri, 20 Mei di Sibu dan pada 21 Mei di Kuching dengan objektif untuk mendorong lebih banyak orang menggunakan bas awam, meringankan beban kewangan golongan berpendapatan rendah, mengurangkan kesesakan lalu lintas di bandar dan mendorong syarikat bas meningkatkan perkhidmatan mereka.

“Pelaksanaan program disertai oleh 12 syarikat bas iaitu empat di Kuching, Sibu (5) dan Miri (3) di Miri yang mana beroperasi di 44 laluan yang telah diluluskan oleh Lembaga Perlesenan Kenderaan Perdagangan (LPKP) Sarawak dengan 12 laluan berada di Kuching, Sibu (17) dan Miri (15),” jelasya.

Mengulas mengenai mesyuarat, Lee berkata pihaknya telah menghubungi semua syarikat bas yang mengambil bahagian dalam program tersebut untuk mendapatkan maklum balas dari mereka untuk meningkatkan lagi perkhidmatan mereka kepada rakyat.

“Antara isu yang dibangkitkan dan dibincangkan adalah bagaimana mendapatkan lebih ramai orang menggunakan pengangkutan bas, mengkaji kaedah promosi dan melihat semula kemudahan yang disediakan termasuk perhentian bas.

“Selain itu adalah kebolehpercayaan perkhidmatan bas dari segi jadual dan kekerapan, perakuan lembaran log oleh pengusaha bas dan pembayaran subsidi, meminta bas tambahan untuk meningkatkan kekerapan dan jadual yang tepat pada masanya dan penguatkuasaan oleh pihak berkuasa yang berkaitan,” ujarnya.

Turut hadir, wakil dari Jabatan Pengangkutan Jalan (JPJ) dan LPKP.

Oleh Zarina Abdullah

See author's posts


Koeman bakal kendalikan Barcelona

RONALD Koeman akan mengambil pekerjaan yang diimpikannya di Barcelona setelah presiden gergasi Catalan, Josep Maria Bartomeu mendedahkan bahawa bos dari Belanda itu akan menjadi jurulatih mereka yang seterusnya.

Bekas bintang Barca, Koeman, yang telah mengendalikan skuad kebangsaan Belanda sejak 2018, akan menggantikan Quique Setien, yang dipecat setelah Barca dimalukan 8-2 oleh Bayern Munich di peringkat suku akhir Liga Juara-Juara UEFA, Sabtu lepas.

“Koeman akan menjadi jurulatih Barca musim depan,” kata Bartomeu kepada saluran televisyen pasukan itu.

“Sekiranya semuanya berjalan lancar, Koeman akan menjadi jurulatih yang kami umumkan dan akan membimbing pasukan dan pemain ini dengan prospek yang berbeza.

“Dia seorang yang amat dikenali penyokong, bukan hanya sebagai pemain tetapi juga sebagai jurulatih.”

Menurut laporan, Koeman dan ejennya sedang merundingkan kontrak dua tahun pada Isnin, dengan tahun kedua bergantung kepada keputusan pilihan raya presiden.

Koeman merupakan hero di Barca setelah bersinar dalam ‘Dream Team’ Johan Cruyff, yang mana dia memenangi gelaran La Liga berturut-turut antara 1991 dan 1994.

Dia juga menjaringkan gol kemenangan dalam final Piala Eropah 1992 – kejayaan pertama kelab dari Catalan itu dalam pertandingan kelab elit Eropah.

Dia berkata bahawa melatih Barcelona adalah tugas “impiannya”, dan dia meninggalkan pasukan kebangsaan negaranya setelah dua setengah tahun bertugas untuk merebut peluangnya.

Karier kejurulatihannya agak bercampur-campur dan dia tiba ketika Catalans berada dalam krisis.

Setien dipecat pada hari Isnin setelah kekalahan memalukan kepada Bayern yang bermaksud buat kali pertama sejak 2007 Barca menamatkan musim tanpa sebarang piala. – AFP

See author's posts


Chelsea kembali empat teratas

CHELSEA melangkah ke empat tempat teratas dalam Liga Perdana Inggeris setelah seri 0-0 menentang Brighton semalam, tetapi keputusan ini dibayangi sepenuhnya oleh peranan kelab dalam menggagalkan Liga Super Eropah yang kontroversial.

Sejurus sebelum sepak mula di Stamford Bridge, ia dilaporkan secara meluas bahawa pemilik Chelsea, Roman Abramovich telah memutuskan untuk menarik diri daripada rancangan kontroversi yang memisahkan diri.

Manchester City menjadi pasukan pertama yang menarik diri secara rasmi, dengan Manchester United, Liverpool, Arsenal dan Tottenham juga mengesahkan keluar.

Barcelona, Real Madrid, Atletico Madrid, Juventus, AC Milan dan Inter Milan merupakan satu-satunya baki anggota Liga Super yang runtuh sebelum perlawanan dimainkan.

Dengan latar belakang dramatik itu, Chelsea menghasilkan persembahan yang mendatar, walaupun seri menyaksikan pasukan Thomas Tuchel bergerak naik ke tempat keempat di atas West Ham menerusi perbezaan gol.

“Kami tidak membincangkan apa-apa selain Liga Super sebelum perlawanan. Saya terpengaruh, jadi saya fikir pemain-pemain  terjejas,” kata Tuchel.

“Situasinya tidak jelas. Saya diberitahu seperti anda diberitahu. Anda harus menerima gangguan.

“Kami cuba mewujudkan suasana untuk memenangi perlawanan tetapi tidak dapat. Kami kelihatan letih secara mental.”

Chelsea akan mengunjungi West Ham pada hari Ahad dalam pertembungan penting dalam perlumbaan untuk layak ke Liga Juara-Juara UEFA musim depan.

Abramovich dan pengerusi Bruce Buck dilaporkan khuatir bertahan kekal dalam Liga Super akan merosakkan reputasi Chelsea dengan serius, sehingga melemahkan kempen anti-semitisme dan kerja masyarakat mereka.

Kebimbangan Tuchel bahawa pasukannya akan kehilangan fokus di tengah drama Liga Super terbukti tepat dalam pertemuan yang hangat semalam.

Brighton hampir meraih tiga mata penuh pada minit ke-80 apabila percubaan Danny Welbeck terkena tiang. Brighton menyaksikan Ben White dibuang padang setelah menerima kad kuning kedua dalam masa kecederaan, tetapi mereka bertahan untuk bergerak tujuh mata di atas zon penyingkiran. – AFP

See author's posts


HOSPITAL SWASTA DIWARTA PPV

BINTULU: Kerajaan Sarawak sudah mendapat lampu hijau daripada Perdana Menteri Tan Sri Muhyiddin Yassin untuk mewarta hospital swasta sebagai Pusat Pemberian Vaksin (PPV) kepada orang ramai.

Ketua Menteri Datuk Patinggi Abang Johari Tun Openg berkata, usaha tersebut dilakukan bagi membantu mempercepatkan Program Imunisasi Covid-19 Kebangsaan di Bumi Kenyalang.

“Pihak korporat boleh berhubung dengan hospital yang telah diluluskan dan hospital ini akan memberikan vaksin kepada kakitangan syarikat tersebut termasuk syarikat industri dan perladangan.

“Vaksin tersebut adalah diberikan percuma dari Kerajaan Negeri tetapi mereka hanya dibayar kos perkhidmatan sahaja. Kini mereka (hospital swasta) sedang berunding harga standard sesama sendiri,” katanya.

Beliau berkata demikian dalam sidang media selepas melakukan lawatan kerja rasmi di Bintulu, semalam.

Ketua Menteri berkata Kerajaan Sarawak akan membeli sebanyak 500,000 vaksin jenis Sinovac bagi fasa pertama untuk rakyat negeri ini.

Menurutnya, pembelian vaksin itu juga selari dengan usaha mempercepat program vaksinasi dan mengekang penularan pandemik Covid-19 di negeri ini.

“Saya telah berjumpa dengan Yang Amat Berhormat Perdana Menteri dua minggu lepas.

“Kerajaan Sarawak telah mendapat kebenaran daripada Kerajaan Pusat untuk membeli vaksin dan kita berterima kasih kepada beliau,” katanya sambil memberitahu ia pendekatan untuk mempercepat program vaksinasi di negeri ini.

“Salah satu cara untuk menangani penularan wabak Covid-19 adalah dengan suntikan vaksin dan mempunyai disiplin diri,” katanya.

Sehubungan itu katanya, Kerajaan Sarawak juga akan membeli vaksin untuk meneruskan fasa kedua nanti.

Oleh ELLIE EDWARD

See author's posts


PIKAS berupaya kawal penularan Covid-19

KUALA LUMPUR: Program Imunisasi Industri Covid-19 Kerjasama Awam-Swasta (PIKAS) dijangka berupaya mengawal penularan kes Covid-19 di sektor perkilangan dan pembuatan, sekali gus membantu kelancaran Pelan Pemulihan Negara.

Perdana Menteri Tan Sri Muhyiddin Yassin berkata, berdasarkan laporan Kementerian Kesihatan Malaysia (KKM) sektor berkenaan harus diberi perhatian kerana ia antara yang terkesan akibat penularan jangkitan di tempat kerja.

“PIKAS merupakan langkah diambil Jawatankuasa Khas Jaminan Akses Bekalan Vaksin Covid-19 (JKJAV) untuk bantu kurangkan kadar C-19 di negara kita, memandangkan kes sejak beberapa bulan lepas masih didapati berlaku dalam sektor tempat kerja, sama ada dalam kilang atau tempat mereka tinggal.

“Ini kerana sebahagian besar majikan didapati masih tidak patuh dengan peruntukan di bawah Akta Standard Minimum Perumahan, Penginapan dan Kemudahan Pekerja 1990 pindaan 2019 (Akta 466),” katanya selepas meninjau proses vaksinasi PIKAS di Texas Instruments Malaysia Sdn Bhd semalam.

PIKAS yang bermula semalam dilaksanakan sebagai langkah responsif kepada cadangan dari persatuan industri, dewan perniagaan dan Perusahaan Kecil dan Sederhana untuk membantu mempercepat vaksinasi khususnya pekerja, dengan vaksinasi dijalankan di premis kilang dan lokasi perindustrian yang dikenal pasti.

Turut hadir Menteri Perdagangan Antarabangsa dan Industri Datuk Seri Mohamed Azmin Ali, Menteri Kesihatan Datuk Dr Adham Baba dan Menteri Penyelaras Program Imunisasi Covid-19 Kebangsaan Khairy Jamaluddin.

Muhyiddin berkata, selain pengurusan wabak Covid-19 yang menyasarkan pengurangan kes dan pengurangan beban di fasiliti kerajaan, tumpuan turut diberikan dalam memastikan jumlah suntikan vaksin dapat ditingkatkan dengan cepat dan menyeluruh dengan sasaran 300,000 suntikan sehari.

Bagaimanapun beliau berkata ia amat bergantung kepada jumlah bekalan vaksin yang diterima mengikut jadual ditetapkan, memandangkan ketika ini bekalan diterima secara berperingkat dan bukannya secara 鼠ump sum・.

“Sebagai contoh di kilang ini (Texas) saya diberitahu setiap hari sekitar 300 (disuntik vaksin) tetapi dia mempunyai keupayaan suntik vaksin sekali ganda, namun bekalan vaksin terpaksa diagihkan di banyak tempat dan penerimaan vaksin datang secara berperingkat, ia bukan sekali gus,” katanya.

Sementara itu Muhyiddin turut menggesa badan bukan kerajaan membantu dalam usaha meningkatkan proses pendaftaran vaksin di seluruh negara bagi memastikan perancangan untuk melaksanakan proses vaksinasi secara menyeluruh dapat dicapai dengan jayanya. – Bernama

See author's posts


Lebih 16,000 PerantiSiswa telah diagihkan di Sarawak

SELANGAU: Sejumlah 16,505 pelajar keluarga B40 yang berkelayakan di Sarawak telah menerima tablet di bawah program PerantiSiswa Keuarga Malaysia.

Program inisiatif Kementerian Komunikasi dan Multimedia (K-Kom) dengan Kerjasama Kementerian kewangan dan Kementerian Pengajian Tinggi telah menerima 22,265 permohonan di Sarawak.

“Jadual agihan telah diaturkan oleh pihak K-Kom dan baki mahasiswa yang layak akan menerima tablet masing-masing dalam masa yang terdekat,” menurut siaran akhbar untuk Sesi Pengagihan PerantiSiswa Keluarga Malaysia oleh Perdana Menteri, Datuk Ismail Sabri Yaakob di sini.

Seramai 25 pelajar menerima tablet daripada Perdana Menteri pada sesi yang diadakan sempena Majlis Perasmian Pembukaan Lebuhraya Pan Borneo Seksyen Selangau di sini, hari ini.

Hampir 400 mahasiswa menerima tablet tersebut pada Sesi Perjumpaan Premier Sarawak Tan Sri Abang Johari Tun Openg bersama penerima biasiswa Kerajaan Negeri Sarawak di Universiti Teknologi Sarawak di Sibu, selepas itu.

Secara keseluruhannya K-Kom telah menerima 470,000 permohonan dan hampir 350,000 permohonan telah diluluskan.

Lebih 220,000 atau 60 peratus tablet telah diedarkan di seluruh negara dalam masa lebih kurang dua bulan. – Bernama

See author's posts


Ribuan penduduk terputus bekalan elektrik

NEW YORK: Ribut Tropika Henri dengan kelajuan angin 60 kilometer sejam yang melanda Westerly, Rhode Island pada Ahad, mengakibatkan ribuan penduduk terputus bekalan elektrik, menurut Pusat Taufan Kebangsaan (NHC).

Amaran ribut tropika itu membabitkan kawasan pantai Connecticut dan Rhode Island sehingga ke Hamptons di bahagian timur Long Island, New York.

Lebih 100,000 kes gangguan bekalan elektrik dilaporkan di utara pantai timur, kebanyakan di kawasan Rhode Island, lapor Xinhua.

Sementara itu di New Jersey, sekurang-kurangnya 86 mangsa yang terperangkap dalam kenderaan masing-masing akibat banjir berjaya diselamatkan, menurut Jabatan Keselamatan Awam Newark.

Kebanyakan lapangan terbang utama masih beroperasi tetapi ratusan penerbangan telah dibatalkan.

FlightAware, laman web berkaitan penerbangan melaporkan lebih 1,000 penerbangan keluar masuk dari Amerika Syarikat dibatalkan.

Sebahagian kawasan di New York, Connecticut, Pulau Rhode dan selatan Massachusetts mengalami hujan lebat dengan kelajuan tiupan angin mencecah 75 kilometer sejam yang mampu mengakibatkan banjir besar.

NHC dalam satu kenyataan memaklumkan ribut itu semakin lemah ketika melintasi Connecticut.

Hujan lebat dan banjir diramal melanda seluruh wilayah itu. – Bernama

See author's posts


Lima premis judi dipotong bekalan elektrik

KUCHING : Bekalan elektrik di lima premis dipotong dalam operasi bersepadu Bahagian Siasatan Jenayah (BSJD) Ibu Pejabat Daerah (IPD) Kuching bersama Sarawak Energy Berhad (SEB) disekitar kawasan Kuching antara 9.00 pagi 12.30 tengah hari kelmarin.

Ketua Polis Daerah Kuching Asisten Komisioner Awang Din Awang Gani berkata operasi pemotongan bekalan tersebut dilaksanakan selepas lima buah premis yang terdiri daripada kedai runcit dan kedai makan yang disyaki terlibat dalam kegiatan judi tanpa lesen.

Katanya, mengikut seksyen 21A Akta Rumah Judi Terbuka 1953, polis boleh membuat permintaan untuk pemotongan elektrik jika mempunyai alasan yang munasabah bahawa premis itu menjalankan sebarang aktviti perjudian.

“Kita beri amaran keras kepada pengusaha berkaitan supaya tidak menjalankan sebarang aktiviti perjudian tanpa lesen memandangkan pihak polis akan mengambil tindakan sepertimana yang diperuntukan dalam Akta Rumah Judi Terbuka 1953,” katanya menerusi satu kenyataan baru-baru ini.

Beliau berkata, BJSD Kuching berjaya melaksanakan empat serbuan berasingan ke atas premis perjudian di sekitar Kuching antara 27 hingga 29 september lalu.

“Dalam sebuan untuk tempoh tiga hari tersebut kita telah tahan beberapa suspek dan kesemua mereka telah pun ditahan reman bagi mebantu siasatan kita.

“Kesemua suspek ini di siasat dibawah Seksyen 4(1)(c) Akta Rumah Judi Terbuka 1953 yang mana memperuntukan denda RM5,000 hingga RM50,000 dan hukaman penjara hingga 3 tahun jika sabit kesalahan,” katanya.

See author's posts


Impak PKP ke atas pendapatan korporat

KUALA LUMPUR: Perintah Kawalan Pergerakan (PKP) yang dilaksanakan sejak 18 Mac, 2020, berikutan penularan pandemik Covid-19 telah membawa impak yang besar terhadap ekonomi domestik.

Antara sektor yang teruk terjejas adalah sektor korporat yang mana impaknya kebanyakannya dicerminkan dalam keputusan kewangan syarikat pada suku kedua 2020 tanpa mengira akhir tahun kewangan mereka.

Beberapa ahli ekonomi sebelum ini menjangkakan kesan penuh akan dapat dilihat pada Suku Kedua, yang menyaksikan penguncupan ketara keluaran dalam negara kasar (KDNK) negara seperti yang diumumkan oleh Bank Negara Malaysia awal bulan ini.

Ekonomi Malaysia susut sebanyak 17.1 peratus pada Suku Kedua 2020, penurunan suku tahun dua angka terburuk sejak 1998 berikut langkah kawalan pergerakan yang belum pernah berlaku sebelum ini yang dilaksanakan bagi membendung penularan Covid-19 yang menyebabkan ekonomi hampir terhenti sepenuhnya.

Pada suku keempat 1998, Malaysia merekodkan penurunan dua angka 11.2 peratus dan pertumbuhan KDNK 4.9 peratus pada suku kedua 2019.

AirAsia Group Bhd, antara syarikat yang paling teruk terjejas semasa tempoh itu menyaksikan hasilnya pada Suku Kedua 2020 jatuh menjunam sebanyak 96 peratus kepada RM119 juta ketika kemuncak krisis kesihatan itu apabila banyak negara mengumumkan sekatan pergerakan dan sempadan.

Syarikat itu mencatatkan kerugian bersih sebanyak RM992.89 juta pada suku kedua berbanding keuntungan bersih RM17.34 juta pada tempoh yang sama tahun sebelumnya.

Dalam industri penerbangan, sebanyak 42 peratus daripada perolehan syarikat penerbangan tambang rendah adalah daripada segmen kargo dan operasi logistik, manakala perbelanjaan kumpulan merosot berikutan kumpulan pesawat tidak aktif pada akhir suku pertama dan operasi disambung semula secara berperingkat pada akhir Mei dan awal Jun berikutan sekatan perjalanan domestik yang dikurangkan.

Mengulas mengenai keputusan itu, Kenanga Investment Bank berkata dalam jangka masa sederhana, AirAsia dijangka menghadapi persekitaran operasi yang sukar, terjejas akibat gangguan perjalanan berikutan Covid-19 dan faktor muatan yang rendah.

“Kumpulan telah memohon pinjaman bank di negara operasi masing-masing untuk meningkatkan mudah tunai bagi membantu membiayai modal kerja dan pembayaran balik liabiliti pajakan, berjumlah RM12.2 bilion sehingga 30 Jun, 2020.

“Selain itu, AirAsia mengadakan perbincangan dengan beberapa pihak untuk usaha sama dan kerjasama yang boleh membawa kepada tambahan pelaburan pihak ketiga dalam segmen perniagaan kumpulan yang tertentu,” kata Kenangan.

Sunway Bhd yang merupakan antara konglomerat terbesar di Malaysia, turut mencatatkan perolehan yang rendah dalam tempoh sama berikutan sumbangan endah daripada kebanyakan segmen perniagaan kecuali pembangunan hartanah, kuari dan penjagaan kesihatan.

“Pandemik Covid-19, PKP dan PKP Bersyarat (PKPB) sejak 18 Mac, 2020 telah menyebabkan gangguan dan impak kewangan yang besar kepada kumpulan, terutamanya perniagaan perhotelan dan riadah di bawah segmen pelaburan hartanah kumpulan yang tidak dibenarkan beroperasi dalam tempoh tersebut.

“Walaupun kebanyakan perniagaan lain kumpulan telah menyambung semula operasi semasa PKPB, jangkaan pemulihan perniagaan akan mencabar dan bergantung kepada peningkatan ekonomi secara keseluruhan,” kata syarikat itu dalam makluman kepada Bursa Malaysia baru-baru ini.

Sementara itu, keuntungan bersih United Plantation Bhd yang berpangkalan di Perak melonjak 63 peratus pada suku kedua yang berakhir 30 Jun, 2020 kepada RM123.59 juta berikutan kumpulan itu terus menggalakkan pengeluaran minyak sawit mentah dan isirung kelapa sawit di tengah-tengah harga jualan purata berbanding tahun sebelumnya.

Perolehan turut meningkat kepada RM294.32 juta daripada RM270.53 juta sebelumnya, kata kumpulan perladangan sawit dan kelapa itu dalam makluman kepada Bursa Malaysia bulan lepas.

Suku kedua bagi tahun kewangan 2020 merupakan satu kelebihan kepada kebanyakan syarikat perladangan berikutan mereka mencatatkan prestasi kewangan luar biasa susulan peningkatan harga MSM di tengah-tengah musim pengeluaran yang rendah.

See author's posts


Amalan bergotong-royong jayakan rumah terbuka Aidilfitri anjuran KASM

BINTANGOR: Semangat bergotong-royong adalah amalan yang sudah menjadi tradisi dalam suasana hidup berkampung yang perlu diteruskan.

Demikianlah yang dipraktikkan oleh Kelab Anak Seni Meradong (KASM) di sini kelmarin untuk menjayakan majlis rumah terbuka Aidilfitri yang dihadiri sekitar 100 penduduk kampung, ahli kelab serta penduduk setempat yang terdiri daripada masyarakat berbilang kaum.

Pengerusi KASM , Hanisah Rosedi memuji kerjasama penduduk kampung yang terus komited untuk bersama-sama meneruskan tradisi ini.

“Kehadiran pengunjung menggalakkan. Pelbagai juadah disediakan untuk dinikmati bersama. Sambutan Aidilfitri pada tahun ini disambut sederhana namun tetap meriah.

“Majlis ini dijalankan secara bergotong-royong sebagai menyuburkan kembali semangat kejiranan sesama ahli KASM.

“Meskipun majlis berlangsung hanya tiga jam, namun berjalan lancar,” katanya pada majlis yang bermula sekitar 8.00 malam.

“Alhamdulillah, majlis yang kita rancang dalam tempoh seminggu lalu berjalan lancar.

Pelbagai sajian dihidangkan seperti kari daging,kuah satay, ketupat, lemang, rendang ayam, buah-buahan tempatan dan minuman.

Antara pengisian aturcara majlis ialah persembahan nyanyian karaoke bertemakan lagu Aidilfitri oleh ahli kelab yang disertai penduduk.

Oleh Suriyani Molyadi

See author's posts


50 buah keluarga terima bantuan

ADI SAFARMAN

BINTULU: ADAP 4orty Group of Companies bertindak proaktif
dengan menghulurkan sumbangan barangan dapur dan keperluan harian kepada 50
buah keluarga kurang berkemampuan di sekitar Bintulu yang terputus bekalan
ekoran Perintah Kawalan Pergerakan (PKP) Covid-19.

Menurut Pengasas Extrameal Bintulu, Francis Ngu Hown Hua
berkata bukan hanya kepada keluarga yang kurang berkemampuan sahaja dibantu,
malah petugas di barisan hadapan seperti anggota polis, dan anggota tentera
turut disumbangkan barang makanan.

“Di saat negara berdepan dengan penularan Covid19
ini, banyak keluarga yang telah kehilangan mata pencarian, tidak kurang juga
ada yang terputus bekalan makanan dan sebagainya.

“Justeru ADAP 4orty Travel & Tours dan ADAP
Textiles mencari inisiatif bagi membantu golongan yang kurang berkemampuan dari
segi kewangan, khasnya penduduk yang berada di Kampung sekitar Bintulu,”
katanya.

Francis berkata, pihaknya telah mendapat kerjasama dengan
ADAP 4orty Group of Companies bagi meringankan beban penduduk yang terputus
bekalan makanan dengan mengagihkan keperluan terbabit ke rumah-rumah penduduk.

“Sehingga semalam, pihak kita telah membantu
sebanyak 50 buah keluarga yang benar-benar memerlukan bantuan.

“Oleh itu kita berharap dengan bantuan yang
disalurkan oleh ADAP 4orty Travel & Tours dan ADAP Textiles ini sedikit sebanyak
dapat meringankan beban yang dihadapi oleh mereka pada ketika ini,” ujar
beliau.

Selain itu katanya pihak mereka turut membantu para
petuga di barisan hadapan dalam mengekang Covid-19 dengan menghantar bekalan
makanan dan minuman kepada pasukan keselamatan yang menjaga kawalan operasi di
sekitar kawasan Bintulu.

“Ia sekali gus merupakan tanda penghargaan pihak
ADAP 4orty Travel & Tours dan ADAP Textiles atas jasa dan pengorbanan
anggota keselamatan sepanjang Perintah Kawalan Pergerakan dijalankan,”
katanya.

Pada perkembangan sama, Francis berkata, pihaknya turut
mendapat maklum daripada Klinik Kesihatan dan Hospital Nyabau dikatakan sedang
mengalami kekurangan ‘medical equipment’.

“Syukur di saat hospital sedang mengalami kekurangan
‘medical equipment’, pihak kita turut mendapat sumbangan daripada ADAP 4orty
iaitu kelengkapan yang diperlukan oleh Klinik Kesihatan dan Hospital Nyabau
seperti baju pelindung putih yang sangat berguna kepada mereka,” tambah
Francis.

See author's posts


Tamatkan konflik Al-Aqsa

TERANCAM….Tentera Israel cuba mengekang rakyat Palestin masuk ke Masjid Al-Aqsa untuk beribadat di akhir Ramadan ini. •Foto AFP

KUALA LUMPUR: Arab Saudi menggesa masyarakat antarabangsa untuk bertindak dengan lebih berkesan bagi memastikan tentera Israel bertanggungjawab sepenuhnya ke atas pencerobohan dan kekerasan yang dilakukan di Masjid Al-Aqsa.

Wakil Tetap Arab Saudi ke Pertubuhan Kerjasama Islam (OIC) Dr Saleh Hamad Al-Suhaibani berkata tindakan provokasi itu satu ancaman yang boleh mencetuskan konflik di rantau itu.

Tegasnya, rakyat Palestin kian menderita akibat serangan itu dan hak mereka untuk menikmati kehidupan yang selamat, aman dan damai masih terus dinafikan.

Beliau berkata demikian dalam ucapan pembukaannya pada sesi mesyuarat tergempar Jawatankuasa Eksekutif OIC peringkat Perwakilan Tetap untuk membincangkan pencerobohan Israel terhadap Masjid Al-Aqsa, di Sekretariat Agung OIC, Isnin lepas.

Mesyuarat itu dipengerusikan Arab Saudi selaku Pengerusi Sidang Kemuncak Islam ke-14.

“Arab Saudi turut mengulangi sokongan berterusannya terhadap perjuangan rakyat Palestin dan perlunya untuk menyatukan dan mempergiat usaha di peringkat antarabangsa bagi menamatkan konflik yang berlarutan ini untuk kestabilan serantau,” kata Al -Suhaibani.

Pada 15 April, sekurang-kurangnya 153 rakyat Palestin cedera ketika bertempur dengan tentera Israel yang menyerbu pekarangan Masjid Al-Aqsa selepas solat subuh.

Insiden itu mendapat tentangan penduduk Palestin yang turut menyeru negara-negara Islam mempertahankan kesucian masjid itu.

Al-Suhaibani berkata Penjaga Dua Masjid Suci, Raja Salman bin Abdulaziz Al-Saud semasa menjadi Presiden Sidang Kemuncak Arab ke-29 di Dhahran, beliau berkata “isu Palestin adalah menjadi keutamaan kita dan rakyatnya sentiasa di hati masyarakat Arab dan penganut agama Islam.”

Dalam pada itu,  Malaysia turut menyertai Mesyuarat Tergempar Jawatankuasa Eksekutif Pertubuhan Kerjasama Islam (OIC) peringkat Perwakilan Tetap di Jeddah, Arab Saudi bagi membincangkan pencerobohan Israel terhadap Masjid Al-Aqsa.

Menurut kenyataan Kementerian Luar (Wisma Putra), mesyuarat itu dipengerusikan Arab Saudi selaku Pengerusi Sidang Kemuncak Islam OIC dan turut dihadiri Setiausaha Agung OIC serta negara anggota lain.

Pada mesyuarat itu OIC menerima pakai pernyataan akhir, antara lain mengulangi kepentingan perjuangan Palestin dan menyeru masyarakat antarabangsa untuk bertindak dengan lebih berkesan bagi menangani konflik itu.

“Pernyataan itu juga menggesa negara anggota OIC dan masyarakat Islam bersama-sama bekerja di forum antarabangsa untuk memberi perlindungan kepada rakyat Palestin,” menurut kenyataan itu.

Anggota OIC juga sebulat suara menyatakan sokongan tidak berbelah bahagi terhadap nasib rakyat Palestin, serta mengutuk sekeras-kerasnya pencerobohan Israel di Masjid Al-Aqsa terutamanya ketika Ramadan.

Pada 15 April lepas, sekurang-kurangnya 153 rakyat Palestin cedera ketika bertempur dengan tentera Israel yang menyerbu perkarangan Masjid Al-Aqsa selepas solat subuh.

Insiden itu mendapat tentangan keras daripada penduduk Palestin sambil menyeru negara-negara Islam mempertahankan kesucian masjid itu.-Bernama

See author's posts


Bantu usahawan belia di Belaga

Belaga: Seramai 150 orang peserta telah menyertai Program Keusahawanan: Pemasaran Produk dan Perkhidmatan Melalui Teknologi Digital yang diadakan bertujuan membantu usahawan, terutamanya para usahawan belia di Belaga.

Menerusi kenyataan Kementerian Perdaganhan Antarabangsa dan Industri, Terminal Perindustrian dan Pembangunan Usahawan (MINTRED) peserta mendapat pendedahan yang luas berkenaan teknik pemasaran produk dan perkhidmatan melalui teknologi digital seperti platform e-Commerce atau e-Dagang.

Ini adalah selaras dengan idea dan saranan Ketua Menteri Datuk Patinggi Abang Johari Tun Openg yang menggalakan semua agensi-agensi kerajaan dan swasta serta masyarakat Sarawak termasuk para usahawan dan peniaga membangunkan Sarawak melalui konsep ekonomi digital.

Pelaksanaan program di Belaga ini adalah cetusan idea Menteri Muda Elektrik Luar Bandar, Datuk Liwan Lagang, merangkap Ahli Dewan Undangan Ngeri (ADUN) Belaga dan didokong oleh Menteri Muda Pembangunan Usahawan an PKS, Datuk Mohd. Naroden Majais.

Program seperti ini amat penting dalam membantu usahawan di Belaga dalam mempelajari kaedah terkini untuk meluaskan pasaran produk perniagaan mereka melalui platform teknologi digital.

Para peserta diberi pendedahan dengan tajuk-tajuk pembentangan pemasaran terkini seperti kaedah mengenal pasti ruang dan peluang, facebook live, Whatsapp business, youtube dan lain-lain.

Para peserta juga didedahkan tentang trend pembelian oleh pengguna pada masa kini yang telah berubah, pembelian secara bersemuka sudah jarang dilakukan.

Pengguna lebih gemar membuat pembelian secara online kerana lebih banyak pilihan dapat dilakukan pada bila-bila masa dan pengguna boleh membuat perbandingan harga dan bayaran boleh dilakukan secara e-wallet atau online banking.

Semua ini melibatkan perniagaan secara cashless. Oleh itu para peserta program perlu merebut peluang dan menguasai ilmu perniagaan secara online tanpa sempadan ini (cross border trade).

Di samping itu juga, pihak MINTRED juga telah memberi penerangan kepada para peserta berkenaan bantuan-bantuan yang boleh diperolehi seperti geran Program Graduan ke Arah Keusahawanan (GERAK), geran Program Usahawan Teknikal dan Vokasional (USTEV), Skim Pinjaman Industri Kecil dan Sederhana (SPIKS) dan pinjaman Skim Kredit Mikro Sarawak (SKMS).

Semua bantuan ini dapat membantu para usahawan untuk meningkatkan perniagaan mereka atau untuk memulihkan semula perniagaan yang terjejas akibat pandemik Covid 19.

Semasa program ini juga, agensi seperti Agrobank, Perbadanan Pembangunan Ekonomi Sarawak atau SEDC dan Kumpulan Wang Simpanan Pekerja (KWSP) telah membuka info desk bagi memberi penerangan kepada para peserta berkenaan jenis-jenis bantuan atau produk yang boleh memberi manfaat kepada mereka.

Program berlangsung di Dewan Masyarakat, Belaga yang dirasmikan bersama oleh Datuk Mohd. Naroden Yang Berhormat Datuk Liwan Lagang ini diharap dapat memberi pendedahan kepada para peserta berkenaan teknik dan kaedah pemasaran terkini yang lebih banyak memberi manfaat kepada para usahawan.

Oleh Alexandra Lorna

See author's posts


1,300 tentera Ukraine terbunuh

PERIKSA… Seorang askar Ukraine memeriksa kapal pengangkut peribadi (APC) berperisai Rusia yang musnah di Irpin, utara Kiev, Ukraine. •Foto AFP

KIEV: Sekitar 1,300 tentera Ukraine terbunuh sejak Rusia menyerang jirannya yang pro-Barat, kata Presiden negara itu, Volodymyr Zelensky pada Sabtu lalu ketika tentera Moscow menutup masuk ke ibu negara Kiev.

Zelensky membuat pendedahan itu pada taklimat media, kali pertama Kiev memberikan angka sedemikian sejak permulaan pertempuran.

Pada 2 Mac lalu, Rusia berkata, ia telah kehilangan hampir 500 askar, tetapi tidak mengemas kini angka itu sejak itu.

Presiden Ukraine itu mendakwa bahawa Rusia kehilangan sekitar 12,000 anggota tentera.

“Ia bersamaan dengan satu nisbah sepuluh (1:10), tetapi itu tidak menggembirakan saya”, katanya.

Tentera Rusia menggerakkan sekitar 150,000 askar untuk menyerang Ukraine.

Dalam pada itu, tentera Rusia meningkatkan tekanan ke atas Kiev pada Sabtu lalu, termasuk kawasan awam di bandar lain di Ukraine dalam usaha baharu untuk mendapatkan bantuan kepada bandar pelabuhan Mariupol yang musnah.

Menurut datuk bandar, serangan Rusia memusnahkan lapangan terbang di Bandar Vasylkiv pada pagi Sabtu lalu, sekitar 40 kilometer di selatan Kiev, manakala sebuah depot minyak turut terkena dan terbakar,

Pinggir bandar barat laut ibu negara, termasuk Irpin dan Bucha turut mengalami beberapa hari pengeboman dahsyat, manakala kenderaan perisai Rusia sedang mara di pinggir timur laut.

Penasihat Presiden Ukraine, Mykhailo Podolyak pada Jumaat lalu menggelarnya sebagai ‘Bandar Dalam Kepungan’, manakala Datuk Bandar Vitali Klitschko berkata, Kiev memperkukuh pertahanan dan menyimpan stok makanan dan ubat-ubatan pada Sabtu lalu/

Bandar pelabuhan selatan Mariupol berdepan dengan apa yang dikatakan oleh Menteri Luar Ukraine Dmytro Kuleba sebagai malapetaka kemanusiaan paling teruk di planet ini dengan lebih 1,500 orang awam terkorban dalam tempoh 12 hari. -AFP

See author's posts


PRU-15: 31 pusat penamaan calon dibuka mulai jam 9 pagi ini.

KUCHING: Sebanyak 31 pusat penamaan calon di seluruh negeri dibuka pagi ini untuk Pilihan Raya Umum ke-15 (PRU-15).

Tempoh mengemukakan kertas penamaan calon bermula 9 pagi hingga 10 pagi di 31 lokasi itu, antaranya terdiri daripada pejabat daerah, dewan orang ramai dan dewan sekolah.

Sebelum ini, Setiausaha Suruhanjaya Pilihan Raya Malaysia (SPR) Datuk Ikmalrudin Ishak memaklumkan borang penamaan calon itu perlu dikemukakan kepada Pegawai Pengurus di pusat penamaan calon  (PPC) yang telah ditetapkan.

Beliau berkata kertas penamaan calon mestilah dikemukakan oleh calon, pencadang dan penyokong, mana-mana dua orang daripada mereka atau mana-mana seorang daripada mereka.

Ikmalrudin turut menyarankan supaya bakal calon membuat pembayaran deposit lebih awal dan resit pembayaran berkenaan perlu dibawa pada hari penamaan calon (sebagai bukti pembayaran.

Calon juga diingatkan untuk membawa surat kebenaran untuk menggunakan simbol parti yang diwakili ketika menyerahkan kertas penamaan calon.

”Pada hari penamaan calon, hanya calon, pencadang calon dan penyokong calon sahaja dibenarkan masuk ke PPC dan orang awam serta penyokong yang mengiringi calon adalah dilarang menunggu atau berada dalam jarak 50 meter dari sempadan PPC yang telah ditetapkan,” katanya.

Beliau berkata penggunaan semua jenis alat muzik atau pembesar suara bagi tujuan dakyah politik melalui apa cara termasuk menerusi penggunaan kenderaan, adalah tidak dibenarkan kerana merupakan kesalahan di bawah Akta Kesalahan Pilihan Raya 1954.

Menurutnya, SPR meminta kepada semua calon dan parti politik yang terlibat agar sentiasa mematuhi undang-undang, peraturan, tata etika dan arahan yang dikeluarkan oleh SPR, polis dan pihak berkuasa tempatan (PBT) pada hari penamaan calon.

SPR menetapkan hari penamaan calon bagi PRU15 hari ini, hari pengundian (19 November) dan pengundian awal pada 15 November.

See author's posts


Hospital Mukah lengang semasa PKP

MUKAH: Semenjak Perintah Kawalan Pergerakan(PKP) orang
ramai ke Hospital Mukah jauh berkurangan jika dibanding sebelum itu.

Suasana itu kelihatan ketara apabila kebanyakan ruang
duduk di Jabatan Pesakit luar agak lengang, saban hari, ketika PKP sekarang.

Hanya kelihatan beberapa pesakit luar atau mereka yang
membuat temu janji kelihatan menunggu di ruang berkenaan dan mematuhi
penjarakan sosial.

Peraturan yang menetapkan pesakit yang mengadakan
pemeriksaan rutin tidak perlu ditemani oleh ahli keluarga, kecuali warga emas
dan mereka yang agak uzur,  juga
dipercayai menyumbang kepada senario berkenaan.

Salah seorang doktor
bertugas ketika  ditemui
menyatakan keadaan tidak sesak itu adalah
baik terutama sekali semasa tempoh PKP ini.

Semua pesakit atau menemani akan diperiksa suhu badan sebelum masuk ke pusat perubatan berkenaan.

Selepas pemeriksaan diluar itu, mereka diberi sekeping
kertas kecil yang menyatakan ‘Telah Disaring’ lengkap dengan catatan suhu, dan
tarikh.

See author's posts


Malaysia, Indonesia akan bincang hasrat penetapan harga sawit – Fadillah

PUTRAJAYA: Malaysia akan mengadakan pertemuan dengan kerajaan Indonesia bagi membincangkan hasrat republik itu untuk mempunyai penanda aras harga minyak sawit mentah (MSM) sendiri, kata Timbalan Perdana Menteri merangkap Menteri Perladangan dan Komoditi Datuk Seri Fadillah Yusof.

Beliau berkata perkara tersebut perlu dibincang bersama kerana rancangan Indonesia itu akan memberi kesan keseluruhan rantaian industri perladangan sawit bukan sahaja kepada Malaysia, malah di peringkat dunia.

Fadillah berkata pertemuan Malaysia dan Indonesia dicadangkan berlangsung pada minggu kedua Februari bagi membincangkan perkara tersebut agar memberi manfaat kepada  semua pihak.

“Perbincangan perlu dilakukan terlebih dahulu sebelum sebarang keputusan penetapan harga dilaksanakan untuk kebaikan sektor perladangan di kedua-dua negara,” katanya pada sidang media selepas menghadiri Majlis Amanat Tahun Baharu Kementerian Perladangan dan Komoditi di sini hari ini.

Menteri Perdagangan Indonesia Zulkifli Hasan sebelum ini dilaporkan berkata jika boleh, negara itu mempunyai harga penanda aras minyak sawit sebelum Jun dan tidak perlu lagi bergantung kepada Kuala Lumpur.

Indonesia adalah pengeluar minyak sawit terbesar dunia ketika ini dengan hampir 50 juta tan MSM setahun.

Pada 12 Januari lepas, Ketua Pengarah Lembaga Minyak Sawit Malaysia (MPOB), Datuk Dr Ahmad Parveez Ghulam Kadir berkata harga MSM pada 2023 dijangka antara RM4,000 dan RM4,200 satu tan metrik berbanding RM5,087.50 satu tan pada tahun lepas.

Fadillah berkata turut akan dibincangkan dalam pertemuan Malaysia dan Indonesia itu nanti ialah mengenai isu sekatan dan halangan perdagangan terhadap produk sawit oleh Kesatuan Eropah.

Dalam pada itu, Fadillah berkata sektor agrokomoditi negara mencatatkan jumlah nilai dagangan sebanyak RM268.2 bilion pada tahun lepas manakala imbangan dagangan pula berjumlah RM146.5 bilion.

“Pendapatan eksport produk agrokomoditi pula sebanyak RM207.3 bilion atau 13.4 peratus daripada keseluruhan pendapatan eksport negara,” katanya.

Beliau yakin prestasi perdagangan akan kekal positif bagi tahun ini walaupun terdapat sedikit penurunan sebanyak 1.1 peratus pada tahun lepas berbanding tahun sebelumnya.

Dari segi sumbangan Keluaran Dalam Negara Kasar (KDNK) bagi tempoh Januari hingga September tahun lepas, sektor agrokomoditi telah menyumbang sebanyak RM61.3 bilion iaitu sebanyak 5.5 peratus daripada keseluruhan KDNK nasional, katanya.

Dalam pada itu, Fadillah berkata seramai 63,000 tenaga kerja asing masih diperlukan dalam sektor agrokomoditi bagi sektor sawit.

Menurutnya, kekurangan pekerja dalam sektor tersebut telah menyebabkan produktiviti hasil sawit terjejas teruk dan negara mengalami kehilangan hasil pendapatan dianggarkan RM20 bilion pada tahun lepas.- Bernama.

See author's posts


Mukah, Oya dibanjiri bubuk

MUKAH:  Setelah melanda kawasan Miri dan Bintulu, kini Bubuk atau udang geragau telah memeriahkan Pasar Basah di Daerah Mukah dan Daerah Kecil Oya.

Pada peringkat awal atau lebih seminggu yang lalu, ia dijual dengan harga RM10 satu kilogram, namun semenjak beberapa hari yang lalu harganya menurun kepada RM5 sekilogram.

“Malah pada petang  Ahad, ada yang menjualnya  dengan harga RM20 untuk lima kilogram. Saya rasa mungkin sudah terlalu ramai yang menangkap udang ini,  terutama pada hujung minggu kerana cuti umum,” ujar salah seorang pembeli yang hanya dikenali sebagai Kak Ita.

Oleh kerana 2020 tidak ada bubuk atau hasil laut di perairan Mukah, jadi kemunculannya pada tahun ini sememangnya mendapat sambutan yang boleh dikatakan `luar biasa’ daripada penduduk tempatan.

Adalah difahamkan beberapa minggu yang lalu, penduduk di sini mendapatkan  bekalan bubuk daripada saudara mara atau rakan taulan yang tinggal di Bintulu dan Miri.

Oleh Henry B Siyu

See author's posts


Hutan pinggir Baitulmaqdis terbakar

BAITULMAQDIS: Penduduk di beberapa buah kampung di pinggir Baitulmaqdis yang dijajah Israel dipindahkan pada Ahad selepas berlakunya satu kebakaran besar hutan, kata polis.

Anggota-anggota bomba dibantu dengan pesawat-pesawat bagi memadamkan kebakaran ketika asap menjulang ke udara akibat kebakaran tersebut.

Seorang jurucakap Perdana Menteri, Naftali Bennett berkata, Bennett mengadakan mesyuarat khas berhubung kebakaran hutan tersebut.

Kebakaran itu mengancam kampung Beit Meir, Shoeva, Kissalon, Guvat Yearim dan Ramat Raziel barat Baitulmaqdis, kata polis dalam satu kenyataan.

Kampung-kampung itu terletak berdekatan sebuah lebuh raya utama yang dihubungkan dengan bandar raya Tel Aviv.

Polis menyatakan penduduk dipindahkan dan beberapa jalan raya disekat.

Ia merupakan kebakaran terbesar di Baitulmaqdis dalam tempoh beberapa tahun, kata ketua agensi bomba tempatan, Nissim Touitou kepada berita televisyen.

Sebelum itu, seorang jurucakap perkhidmatan bomba Baitulmaqdis berkata, angin kuat menyebabkan kebakaran semakin merebak dan menyebabkan anggota-anggota bomba dipanggil untuk membantu memadamkan kebakaran.

Punca kebakaran itu masih tidak lagi diketahui.-AFP

See author's posts


Kekacauan, Perdamaian di Batang Lupar

Sejarah penentangan terhadap kehadiran Raja Brooke di Sarawak dipaparkan dengan kemunculan beberapa orang pemimpin tempatan yang tidak selesa terhadap pentadbiran Brooke.  Hal ini berlaku kerana rasa tidak puas hati terhadap usaha mencabar kedaulatan dan kekuasaan pemerintah tempatan.

Oleh hal sedmikian itu, munculnya pelbagai penentangan yang bermotif untuk melawan pemerintah Brooke ini.  Nama-nama seperti Rentap Syarif Masahor, Penghulu Asun dan Liu Shang Pang biasa meniti di bibir kita sebagai individu yang menentang kehadiran Brooke di Sarawak.

Selain tokoh-tokoh ini, muncul dua nama lain yang jarang-jarang kita kenali sebagai orang yang tidak selesa dengan kehadiran Brooke di Batang Lupar. Mereka ini ialah Ngumbang dan Bantin.  Kedua-dua tokoh pejuang ini membawa hasrat untuk tidak tunduk dengan kehadiran Brooke di Sarawak.

Dalam penulisan kali ini, penulis akan menumpukan perjuangan yang dilakukan oleh Bantin.  Perjuangan beliau ini merupakan salah satu perjuangan penentangan yang paling panjang.  Ia bermula pada tahun 1896 hingga 1908.

Tokoh

Bantin dikenali juga dengan nama Ijau Layang.  Beliau dikatakan sebagai orang yang tiada kedudukan menurut salah seorang pegawai Brooke, iaitu S. Baring-Gould.  Namun demikian, beliau mampu mengumpul kekuatan untuk melawan pentadbiran Brooke di hulu Sungai Batang Lupar.

Beliau dikatakan lahir berdekatan dengan Nanga Delok. Sungai Delok ini juga bercantum dengan Sungai Batang Lupar.  Beliau dikatakan lahir antara tahun 1855 atau 1860.

Pertama kali beliau bertempur dengan tentera Brooke semasa satu ekspedisi ketenteraan diadakan di Bukit Seligi.  Ekspedisi itu digerakkan pada tahun 1875.  Bantin juga terlibat dalam upacara perdamaian yang digerakkan oleh Kerajaan Brooke dan Belanda bagi mendamaikan orang Iban di bahagian hulu Sungai Batang Lupar dengan Orang Dayak Maloh dari hulu Sungai Kapuas.

Perseteruan

Permusuhan Bantin dengan Kerajaan Brooke berputik apabila Bantin melanggar arahan untuk menjalankan migrasi di kawasan yang dilarang oleh Kerajaan Brooke.  Ketika itu Bantin membawa pengikutnya duduk dan tinggal di Delok.

Ketidakpatuhan Bantin ini membawa kepada tindak balas Residen Bahagian Kedua, iaitu Henry FitzGibbon Deshon, untuk mengarah Ngumbang dan pengikutnya menyerang kedudukan Bantin.  Arahan yang dibuat pada 1890 ini diikuti oleh Ngumbang untuk memusnahkan kediaman pengikut Bantin, tetapi gagal menyingkirkan Bantin.

Walaupun ketika itu Raja Charles Broooke cuba bertolak ansur dalam dasarnya dengan penduduk di hulu Sungai Batang Lupar, tetapi salah seorang pegawai kanannya, iaitu D. J. S. Bailey tidak bersetuju dengan dasar ini.  Beliau terus-menerus menjalankan usaha menyerang penduduk Iban yang ingkar kepada arahannya.  Tindak-tanduk Bailey ini membawa kepada masalah kepada Kerajaan Brooke.

Ketegangan

Hubungan antara Bantin dan Kerajaan Brooke bertambah panas apabila Bantin dan pengikutnya pergi berdagang di Kapus.  Sekembalinya dari Kapus, mereka membawa tembikar lama dan barangan gangsa, dan tidak membayar cukai ke atas barangan tersebut.

Bailey menerusi keputusan mahkamah telah mendenda pengikut Bantin kerana tidak menbayar cukai.  Barangan tembaga mereka juga telah dirampas.

Tindakan Bailey ini tidak mendapat restu Kerajaan Brooke.  Kerajaan Brooke melihat barangan yang dibawa oleh pengikut Bantin ini ialah barangan mewah serta tidak perlu dikenakan cukai.

Pada tahun 1896, Bailey juga bertindak mengarah satu ekspedisi menyerang Bantin di hulu Delok.  Ekspedisi ini telah membunuh anak saudara Bantin dan memenggall kepalanya.  Tindakan Bailey ini dianggap oleh Kerajaan Brooke sebagai telah melampau.

Pada bulan Mac 1896, Raja Charles Brooke telah pergi ke Simanggang, dan di sana beliau meminta Ngumbang menjadi utusan perdamaian dengan Bantin.  Bantin ketika itu tidak mahu menerima pelawaan ini dan ingin menuntut bela.  Akibatnya, Ngumbang dan pengikutnya menyerang Bantin.  Serangan kali ini menyebabkan kematian anak Bantin, iaitu Inggol.

Selepas serangan ini, Raja Charles Brooke cuba berjumpa dengan Bantin di Lubok Antu.  Namun, Bantin tidak mahu berjumpa dengan beliau.  Raja Charles Brooke kemudiaanya menyatakan kepada Ketua Kaum Iban di Lubok Antu bahawa semua denda yang dikenakan oleh Bailey pada tahun 1895 akan dihapuskan dan ada yang akan dikurangkan.  Beliau juga menyatakan bahawa kerajaan tidak akan mengambil apa-apa tindakan lanjut ke atas Bantin.

Tindak balas

Namun demikian, usaha Raja Charles Brooke ini tidak membuahkan hasil.  Bantin mengambil tindakan untuk menghukum pihak yang membunuh anak saudaranya di Sukong.  Serangan ke atas Sukong membawa reaksi balas kerajaan apabila kerajaan menyerang balas.  Bantin sempat melarikan diri ke sempadan.

Seterusnya Kerajaan Sarawak merehatkan Bailey yang dianggap sebagai punca kepada masalah ini.  Hal ini diikuti dengan memanggil semua Ketua Kaum di Batang Lupar ke Simanggang untuk tujuan perdamaian.  Bantin tidak hadir dalam perjumpaaan tersebut.  Walaupun Bantin tidak hadir, tetapi kesan perjumpaan ini membawa kepada keamanan di Batang Lupar selama tiga tahun.

Keamanan ini kembali terganggu apabila pada tahun 1902 Bantin menyerang penduduk di Sermat .  Serangan ini dilakukan kerana kejadian pembunuhan seorang tua separuh buta yang tersesat di kawasan tersebut.  Tidak diketahui apakah hubungan Bantin dengan orang tua ini.

Kerajaan Brooke bertindak balas dan mengadakan ekspedisi ketenteraan ke atas Bantin.  Namun, ekspedisi tersebut gagal kerana ramai ahli pasukannya mati disebabkan jangkitan kolera.

Wilayah Belanda

Sementara itu, Bantin sempat meloloskan dirinya untuk menyeberangi wilayah kekuasaan Belanda.  Bantin menjalinkan hubungan baik dengan pihak Belanda.  Manakala Belanda pula tidak begitu gemar dengan tindakan kerajaan Brooke menceroboh wilayahnya.  Belanda juga tidak menyokong usaha Kerajaan Brooke memerangi Bantin.

Dasar Belanda ini menyukarkan usaha Kerajaan Brooke memerangi Bantin.  Namun demikian, usaha ke arah keamanan mula difikirkan oleh salah seorang pegwai kanan Brooke, iaitu Charles Hose.

Perdamaian

Charles Hose telah menghantar orang tengah untuk berunding dengan Bantin.  Pada 16 Mei 1907, satu upacara perdamaian dibuat dengan Bantin.  Bantin hadir ke majlis tersebut dan diberikan kesempatan bercakap di depan Raja Charles Brooke.  Beliau kemudiannya menyerah lembing beliau tanda perdamaian dengan Raja Charles Brooke.

Bantin pula mengambil keputusan untuk tinggal di Sungai Leboyan, wilayah Belanda.   Beliau meneruskan kehidupan beliau di sungai tersebut sehingga beliau meninggal dunia pada tahun 1932.

Dr. Suffian Mansor ialah Pengerusi Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


46 lagi ditahan ingkar PKP

SHEILA ZAIDI

KUCHING: Seramai 46 orang individu
telah ditangkap polis kerana ingkar Perintahan Kawalan Pergerakan (PKP) dalam
tempoh 24 jam antara jam lapan pagi Isnin hingga dan lapan pagi semalam.

Timbalan Pesuruhjaya Polis Sarawak
Datuk Dev Kumar berkata, daripada jumlah ini, 12 orang ditangkap di Miri,
sembilan di Kuching, Sibu (lapan), Saratok (tiga), Padawan, Kota Samarahan, Sri
Aman, Limbang, Dalat masing-masing dua manakala seorang ditangkap masing-masing
di Bintulu, Serian, Lawas dan Sarikei.

“Sejak PKP dilaksanakan pada
18 Mac sehingga semalam, jumlah tangkapan di Sarawak mencecah angka 276 orang.

“Dalam tempoh yang sama, seramai 83
orang telah didakwa di mahkamah seluruh negeri,” katanya kepada pemberita dalam
satu kenyataan semalam.

Menurut Dev, daripada jumlah
tersebut, 31 orang didakwa di Sibu, Padawan (13), masing-masing tujuh di Miri
dan Dalat, enam orang masing-masing di Sarikei, Lawas, Matu-Daro, Kuching
(empat), Kota Samarahan (dua) dan seorang di Bintulu.

Tambahnya, daripada jumlah
berkenaan juga, 66 orang telah mengaku salah manakala 17 orang lagi tidak
mengaku salah.

54 orang daripada mereka yang
mengaku bersalah telah dikenakan hukuman penjara antara satu hingga empat bulan
manakala 12 orang telah didenda antara RM1,000 hingga RM2,000 ujarnya.

Beliau menegaskan kepada orang
ramai yang tidak mempunyai urusan penting di luar adalah dinasihatkan supaya
mematuhi PKP dan duduk sahaja di rumah.

Mereka yang ditangkap kerana ingkar
jika sabit kesalahan akan disiasat di bawah Seksyen 186 Kanun Keseksaan boleh
dijatuhkan hukuman penjara dua tahun atau denda boleh sampai RM10,000 atau
kedua-duanya, katanya.

Manakala bagi Peraturan 7 (1)
Peraturan-Peraturan Pencegahan dan Pengawalan Penyakit Berjangkit
(Langkah-Langkah Di Dalam Kawasan Tempat Jangkitan 2020) boleh denda tidak
lebih RM1000 atau penjara tidak lebih 6 bulan atau kedua-duanya.

See author's posts


Tubuh entiti jaga kebajikan artis tempatan Sarawak – Karim

KUCHING: Kementerian Pelancongan, Industri Kreatif dan Seni Persembahan (MTCP) bersedia untuk menubuhkan sebuah entiti bagi menjaga kebajikan artis khususnya dalam sektor seni persembahan di Sarawak.

Menterinya Datuk Seri Abdul Karim Rahman Hamzah berkata mekanisme yang betul diperlukan untuk memastikan mereka yang berada dalam bidang seni amat dihargai dan kesejahteraan mereka terjaga.

“Apa yang saya dapat lihat, kesejahteraan penyanyi dan pelakon veteran nampaknya tidak dijaga dengan baik kerana mereka terkurung di katil hospital atau tinggal di rumah kos rendah.

“Kadang-kadang, saya tertanya-tanya apa yang telah berlaku kepada mereka. Apa yang berlaku kepada royalti? Apakah yang berlaku kepada organisasi yang sepatutnya menjaga artis ini apabila mereka berada di puncak kerjaya mereka?

“Sebab itu perlu ada penilaian semula (kaedah pengeluaran royalti yang betul).

“Saya tidak dapat menyebut nama tetapi terdapat sebuah badan yang ditubuhkan di Malaysia yang menjaga royalti badan itu apabila ia datang kepada kutipan sangat berkesan tetapi apabila ia datang kepada pengeluaran kepada artis sangat tidak cekap,” katanya.

Beliau berkata demikian kepada pemberita selepas merasmikan program Dialog Majlis Kesenian Sarawak yang diadakan di auditorium Muzium Budaya Borneo di sini, hari ini.

Entiti itu, katanya, mungkin tidak dapat menampung semua artis di Malaysia, tetapi sekurang-kurangnya, mengutamakan artis dari Sarawak

Jelasnya, badan-badan tertentu ditubuhkan untuk kerajaan menyalur geran sumbangan supaya ia dapat membangun untuk menjaga kebajikan para artis Sarawak sepanjang tahun.

Turut hadir Timbalan Menteri MTCP Datuk Snowdan Lawan, Setiausaha Tetap MTCP Datuk Sherrina Hussaini, Ketua Pegawai Eksekutif Majlis Kesenian Sarawak Dayang Mariana Bolhassan dan Datuk Dr Adi Badiozaman Tuah, moderator dialog itu.

Oleh Azreen Keria

See author's posts


Patrick Sijun wujudkan ‘Anak Temuai’

DIBESARKAN dalam suasana yang mana seseorang mendengar cerita rakyat dan cerita tradisional sebagai hiburan memberi idea kepada seorang anak jati Iban untuk menggunakan media sosial You Tube sebagai platform untuk mengekalkan warisan tersebut.

Tidak hanya berkemahiran dalam bidang perniagaan dan memiliki syarikat perniagaan yang berasaskan produk dan penjagaan kesihatan yang tersendiri, beliau turut mempunyai impian untuk menyambung tugas sebagai ‘penglipur lara’ dalam kalangan masyarakat Iban.

Patrick Sijun, 29, seorang usahawan tempatan yang berasal dari Nanga Bangkit Entabai mengakui bahawa keputusan untuk mewujudkan sebuah saluran Youtube yang diberi nama ‘Anak Temuai’ bertujuan menjadi wadah penyampaian pelbagai genre cerita Iban.

SEJARAH

Patrick yang mula menubuhkan sebuah saluran Youtube pada 19 April 2020 yang mengetengahkan pelbagai genre cerita Iban menyatakan bahawa keinginan untuk mewujudkan saluran tersebut timbul setelah mendengar pelbagai cerita Iban menerusi radio.

“Masyarakat Iban memiliki pelbagai cerita rakyat atau cerita dongeng yang direka berdasarkan imaginasi pengarang atau pencerita yang disebut ‘ensera’, cerita yang berasakan fakta yang disebut ‘jerita’ dan juga cerita pendek variasi moden yang dikenali sebagai ‘cherpan’ atau dalam Bahasa Melayu, cerpen.

“Ensera dan jerita merupakan cerita yang ceritakan oleh orang tua pada zaman dahulu sebagai hiburan memandangkan dahulu tiada teknologi moden seperti televisyen, radio dah telefon.

“Saya merupakan generasi yang menerima hiburan dengan cara tersebut dan ia memberi inspirasi kepada saya untuk menyambung tugas orang-orang tua dengan menggunakan Youtube sebagai platform untuk bercerita,” jelas beliau.

KEPELBAGAIAN GENRE DALAM ‘ANAK TEMUAI’

Bercerita mengenai isi kandungan dalam saluran Youtube ‘Anak Temuai’, Patrick menyatakan bahawa beliau telah memuat naik melebihi 10 buah video yang terdiri daripada cerpen yang ditulis oleh penulis-penulis Iban yang lain dan juga ‘ensera’ yang diceritakan secara bersiri.

“Dalam saluran tersebut saya memuat naik pelbagai video yang yang terdiri daripada tujuh buah cerpen karya penulis Iban yang diceritakan menerusi audio seperti ‘Ensera Manggai jadi enggau bunsu sawa’ karya saya dan juga Jerryson Cyprian, ‘Cherpan Temuai Malam’ karya Mendu Milly, ‘Cherpan Puni’ karya Nancy Lo, ‘Cherpan Pengibun Kumang Remaung’ karya Nancy Lo dan Alexson John dan sebagainya.

“Selain itu, saya turut memuat naik dan juga ‘ensera’ dan ‘jerita’ yang diceritakan secara bersiri karya saya sendiri dan ia terdiri daripada ‘Ensera Bujang Burak Betaring Sapit’, ‘Ensera Bunsu Entadui’ dan ‘Jerita sempekat ukui enggau anak mensia’ dan juga beberapa hasil karya yang lain yang masih dalam proses dikeluarkan,” maklum beliau.

CABARAN

Terdiri daripada pelbagai genre seperti cerita seram, komedi dan klasik, Patrick mengakui bahawa proses untuk merakam, mengedit serta memuat naik video tersebut memakan masa yang agak panjang bagi sesebuah karya.

“Sesebuah karya yang diceritakan mengambil masa sebulan sehingga lapan bulan bergantung kepada kepanjangan karya tersebut dan saya melakukannya secara sendiri dari proses merakam, mengedit dan memuat naik video tersebut.

“Ada kalanya ‘ensera’ yang bergenre seram kadang-kadang memberikan ‘suasana’ yang agak mencabar keberanian kerana mengandungi pelbagai kepercayaan dan adat Iban akan tetapi saya tetap meneruskannya kerana saya risau ia akan hilang ditelan zaman.

“Saya percaya usaha saya untuk mengekalkan budaya bercerita atau ‘nusi ensera’ yang merupakan hiburan bagi masyarakat pada zaman dahulu akan semakin hilang pada masa akan datang kerana para penglipur yang berpengalaman sudah semakin dimamah usia,” ujarnya.

Oleh RYNNA SHA’ERRA

See author's posts


Kes positif catat angka paling rendah

PUTRAJAYA: Jumlah kes positif semalam mencatat angka paling rendah dengan 15 kes sejak Perintah Kawalan Pergerakan (PKP) dilaksanakan mulai 18 Mac lepas dan kembali pada dua angka selepas dua hari berturut-turut mencatat kes tiga angka.

Ketua Pengarah Kesihatan, Datuk Dr Noor Hisham Abdullah berkata, ini menjadikan jumlah kes positif Covid-19 di Malaysia sebanyak 7,619 kes dan jumlah kes aktif dengan kebolehjangkitan Covid-19 sebanyak 1,421 kes.

“Ingin dimaklumkan daripada 15 kes baharu yang dilaporkan, enam kes adalah kes import yang mendapat jangkitan di luar negara. Daripada sembilan kes penularan tempatan pula, empat kes adalah bukan warganegara Malaysia.

“…sebanyak lima kes adalah penularan tempatan dalam kalangan warganegara Malaysia,” katanya pada sidang media harian mengenai perkembangan Covid-19 di sini, semalam.

Tiada kes kematian berkaitan Covid-19 dilaporkan semalam menjadikan jumlah kumulatif kes kematian kekal 115 kes, katanya.

Kes positif Covid-19 terendah direkodkan sebelum ini adalah sebanyak 16 kes pada 12 Mei lepas.

Dr Noor Hisham berkata, setakat ini Malaysia telah menyumbang kepada 0.14 peratus daripada jumlah keseluruhan kes positif Covid-19 seluruh dunia.

“Peningkatan kes positif Covid-19 yang dilaporkan sejak beberapa hari lepas adalah disebabkan oleh pengesanan kes-kes Covid-19 di beberapa Depoh Tahanan Imigresen (DTI) dan lain-lain kluster aktif yang melibatkan bukan warganegara Malaysia.

“Ini adalah susulan tindakan pendekatan tertumpu kerajaan dalam membendung penularan kes Covid-19,” katanya.

Beliau berkata, penurunan kes penularan tempatan adalah selaras dengan unjuran Kementerian Kesihatan Malaysia (KKM) sebelum ini dan hasil tindakan kesihatan awam yang dilaksanakan sejak satu bulan lepas semasa pelaksanaan PKP dan seterusnya Perintah Kawalan Pergerakan Bersyarat (PKPB). – Bernama

See author's posts


THAILAND isytihar darurat

BANGKOK: Thailand mengisytiharkan perintah darurat, dengan menyekat aktiviti perhimpunan lebih daripada empat orang termasuk larangan memuat naik sebarang kenyataan di dalam talian yang berupaya mengancam keselamatan negara.

Langkah itu dilaksanakan Kerajaan Thailand, semalam dalam usaha menangani gerakan tunjuk perasaan, diterajui golongan belia yang berterusan mendesak supaya Perdana Menteri meletakkan jawatan dan reformasi sistem monarki.

Aktivis mahasiswa di Thailand menganjurkan pelbagai demonstrasi berskala besar sejak Julai lalu dalam usaha menggulingkan Perdana Menteri, Prayut Chan-o-Cha yang mengambil alih kepemimpinan negara menerusi rampasan kuasa, enam tahun lalu.

Jurucakap kerajaan berkata, perintah darurat membolehkan pihak berkuasa merampas peranti komunikasi elektronik, data dan senjata yang disyaki menjadi pencetus kepada keadaan tidak menentu ketika ini.

Setakat ini, beliau berkata, belum ada pengesahan sama ada gerakan tunjuk perasaan yang sepatutnya berlangsung di beberapa persimpangan utama kota Bangkok akan diteruskan atau sebaliknya.

“Polis memberikan amaran kepada peserta demonstrasi kerana mereka tidak lagi dibenarkan untuk berhimpun dan jika gagal, tangkapan boleh dibuat,” katanya.

Ketegangan terus meruncing kelmarin apabila ribuan peserta demonstrasi berhimpun di perkarangan Monumen Demokrasi di Bangkok, sebelum ketibaan anggota pengiring yang membawa Raja Maha Vajiralongkorn dan keluarganya.

Meskipun kawalan polis di kawasan terbabit diperketatkan, beberapa peserta demonstrasi dilihat berupaya membolosi zon penghadang dan berada di sepanjang laluan orang kenamaan berkenaan.

Jurucakap kerajaan, Anucha Burapachaisri berkata, Perdana Menter mengarahkan polis mengambil tindakan terhadap penunjuk perasaan yang mengganggu konvoi diraja.

“Tindakan juga diambil terhadap mereka yang disifatkan ‘melakukan tindakan tidak sepatutnya terhadap raja’,” katanya dalam satu kenyataan. – AFP

See author's posts


Mudahnya menyediakan Laksa Sarawak

LAKSA SARAWAK… Selera Sarawak yang menjadi pilihan ramai.

NEGARA kita mempunyai pelbagai jenis masakan laksa yang terkenal yang digemari oleh setiap lapisan masyarakat.

Antaranya ialah laksa Sarawak, laksa Johor, laksa Kelantan atau laksam dan laksa Penang.

Minggu lalu, terdetik dihati penulis hendak masak laksa Sarawak kerana lama tidak masak sendiri, selalunya makan laksa Sarawak di kedai-kedai makan di pasar Sarikei.

Bahan-bahan untuk memasak laksa Sarawak memang senang diperolehi di pasaran.

Bahan-bahan kuah laksa yang penulis gunakan ialah dada ayam, 200 gram pes laksa Sarawak yang dibeli di pasar raya atau kedai runcit, satu kiub ayam, 300ml santan, 250 gram udang, 2 batang serai (ditumbuk), garam dan serbuk perasa.

Cara penyediaan kuah laksa, basuh dan rebus dada ayam terlebih dahulu, kemudian rebuskan sehingga masak.

Selepas direbus sehingga masak, toskan dan carikkan dada ayam selepas ia sejuk.

Langkah kedua, dengan menggunakan air rebusan dada ayam, celur udang dan rebus kira-kira 1 minit ke 2 minit (terpulang dengan kita sendiri) dan toskan.

Seterusnya masukkan serai, pes laksa Sarawak dan satu kiub ayam ke dalam air rebusan yang sama.

Masak sehingga mendidih, kemudian masukkan santan dan kacau. Jangan lupa kecilkan api.

Langkah terakhir penyediaan kuah laksa ialah taburkan garam secukup rasa dan serbuk perasa, masak untuk seketika dan kemudian matikan api.

Untuk bahan sambal, penulis hanya menggunakan belacan, cili padi yang sudah dikisar dan air limau kesturi.

Caranya ialah tumbuk belacan menggunakan lesung batu, masukkan cili padi secukup rasa mengikut citarasa sendiri dan tambah sedikit air limau kesturi.

Ada juga menggunakan belacan dibakar dan ditumbuk bersama cili sebagai sambal laksa Sarawak.

Jangan lupa sediakan mihun, tak lengkap laksa tanpa mihun. Celur mihun sehingga lembut dan toskan.

Kemudian, goreng telur dadar dan selepas siap, gulung dan potong telur dadar. Ada juga yang menggunakan telur rebus sebagai pengganti telur dadar.

Selepas semua siap disediakan, satukan dalam mangkuk. Masukkan mihun, kuah laksa, udang, telur dadar.

Hias mengikut citarasa sendiri. Boleh masukkan tauge yang telah dicelur dan daun ketumbar.

Letakkan sambal laksa dan limau kesturi tepi mangkuk dan laksa Sarawak sedia untuk dinikmati.

Oleh EARL ANEK

See author's posts


GIATMARA sedia latihan kemahiran teknikal, vokasional luar bandar

TENAGA Pengajar Melvina Joan Mathew menunjukkan cara kepada pelatih mengambil kursus seni reka gaya rambut.

Penubuhan Giatmara bertujuan menyediakan latihan kemahiran teknikal dan vokasional kepada belia-belia di luar bandar dan di dalam bandar bagi membolehkan para belia mendapat kemahiran sebagai persediaan menjadi tenaga kerja mahir dan usahawan teknikal bagi memenuhi keperluan industri dan keperluan kegiatan ekonomi serta keusahawanan di daerah setempat dan dalam Negara.

Pengurus Giatmara Baram Zakaria Bin Abdul Rajak berkata, misi Giatamara adalah untuk menyediakan latihan teknikal dan vokasional yang berkualiti dan memenuhi kehendak Negara bagi mewujudkan tenaga kerja mahir dan bakal menjadi usahawan Bumiputera yang berdaya saing.

Sementara itu jelasnya visi Giatmara adalah untuk mejadikan Giatmara sebagai pusat latihan teknikal dan vokasional sepanjang hayat yang terunggul dan diiktiraf diperingkat Negara dan antarabangsa.

Manakala objektif nya pula tambah beliau adalah untuk melahirkan tenaga mahir Negara, mewujudkan usahawan dan membantu membasmi kemiskinan.

Tambahnya Giatmara Baram merupakan satu-satunya pusat latihan teknikal yang menawarkan kursus teknologi automotif dan kursus senireka gaya rambut.

Katanya setakat ini Giatmara Baram yang berpusat di Marudi pada sesi Januari tahun ini mempunyai tujuh orang pelatih bagi kursus Teknologi Automotif dengan seorang tenaga pengajar dan lapan orang pelatih bagi kursus senireka gaya rambut dengan dua tenaga pengajar.

Tegasnya rutin harian bagi pelatih-pelatih di Giatmara Baram bermula pukul 8 pagi hingga 5 petang stiap Isnin hingga Jumaat.

Sebelum meneruskan pembelajaran dan latihan,  semua pelataih perlu menyertai perbarisan pagi dan  mengamalkan budaya bersih.

Kepada yang mendapat keputusan peperiksaan yang biasa-biasa sahaja dan tidak berminat lagi untuk belajar pembelajaran yang berunsur akademik boleh cuba mengemukakan permohonan terus kepada GIATMRA Baram, Lot 365, 366B, Jalan Wawasan Kampung Cina Marudi.

Syarat-syarat kelayakan memohon  adalah Bumiputera warga Malaysia, berumur 15 tahun ke atas, sihat tubuh badan dan yang berminat, boleh membaca dan menulis ( 3M ).

Yang menariknya Giatmara menawarkan kursus kemahiran jangka masa pendek samada tempoh kursus Giatmara selama enam bulan atau 12 bulan kepada pelajar yang berminat.

Oleh JIKU JUGUONG

See author's posts


CHERPAN LALAU PENDIAU Danji Bubut Seduai Ruai, Mulut Pulut Tang Ati Ngerangai

Tusun Kedua

“MANAH ba ulu sungai nyin,” ku Ruai nunjuk ngagai adap ke ulu sungai siti.

“Enggai nyadi din, laban seradak ulu sungai nya selalu alai anak mensia empulut burung mandi,” ku Bubut. “Ba pun penyau ba emperan nyin baru manah.”

“Kumbai nuan! Panjuk anak mensia magang-magang nya dia. Enda sabar panjuk sida magang sebelah-belah emperan nya. Baur panjuk sida ngenying begerejak nya dia, nadai ulih alai enselit. Aku-empu mimit da enda disintak panjuk lebuh ke ngair dia kemari,” ku Ruai.

Bubut lalu nunjukka pulau siti ke enda jauh ari nya. “Ba pulau nyin, pelaba aku, nadai orang ngachau.”

Ruai madahka muak ari sepiak nyin pulau nya, dandang besai umai anak mensia. Nya alai, dia balat agi enda likun alai seduai beduruk ngelinsu bulu pangan, ku Ruai.

“Enti kebukai ke nadai alai, tak ba pulau ti ba punjung bukit nyin ga tua, Menyadi,” ku Bubut sambil nunjuk ngagai pulau ke beseberai enggau bukit ke alai seduai berandau nya. Ruai pan besetuju mega ka pulau nya alai seduai beduruk.

Pagi siti, maya udah rangkai jemu, Ruai seduai Bubut lalu nurun ke pulau, sama berema, bebinchingka kereban pelinsu. Datai seduai ba pulau, Ruai seduai Bubut lalu milih batang emperawan sekayu ke udah lama rebah, alai gawa. Udah ngengkahka semua kereban pelinsu, Ruai lalu bejaku. Ku iya:

“Nuan dulu ngelinsu bulu aku, Madi. Ukai semina ngelinsu pia-aja, lalu ukir nuan manah-manah ngambika aku sigat dipeda sida ke dara,” ku pinta Ruai bejaku enggau ketawa-ketawa.

“Pia nyadi mih,” ku Bubut.  “Nyadi tua bedanji munyi tu: ngemanah nya aku ngelinsu, ngukir bulu nuan, lalu ngemanah nya ga nuan ngukir, ngelinsu enggi aku. Reti nya, anang tak besudahka pangan ke ngasuh.”

Ruai enda nyakal. “Ya, sigi pia ga adat kita beduruk gawa. Dini tau ngayahka pangan. Mali tulah, ku jaku tuai!”

“Nya mih!” timbal Bubut. “Nyadi pengawa ngelinsu bulu tu, tua lebih sama-sama nemu, ukai pengawa ti empelita, Menyadi, laban linsu bulu tua tu ila, tauka ni-ni bansa enggau gaya, deka terus lekat dibai tua seumur idup.”

Nya alai, Bubut lalu berengkah ngelinsu sereta ngukir bulu Ruai. Bubut bebendar amat gawa, lalu senaka penemu enggau pengelandik iya ngelinsu enggau ngukir dikena iya magang. Kebuah alai Bubut bebendar amat baka nya, laban Ruai nya endang pangan besai iya. Nya alai iya betati enggai ngudahka siku nya ke udah arapka iya ngaduka linsu enggau ukir bulu iya. “Kedua agi,” ku Bubut, “enti linsu enggau ukir bulu nuan tu, Menyadi, tak diudahka sengapa, digaga enda manah enda manding, aku ga empu nama. Ila, lebuh orang nanya ngagai nuan bagi orang ke ngelinsu enggau ngukir bulu nuan, tentu nuan nyebut nama aku. Enti manah, aku ga empu nama manah. Lalu enti jai, aku mega empu nama jai. Ari nya, pengawa tu enda tau tak diudahka sengapa pia.” Pia bejaku, pia ga Bubut ngeringak gawa.

DITANGGUNG SEMPERENA

“Ya, sigi pia, Madi, kitai ngereja pengawa. Nadai tau tak dikerichauka sengapa linsu bulu pangan. Aku ngelinsu enggi nuan lagi pan mesti diaduka aku enggau senaka pengelandik. Tang jamah aku, anang nuan irau, Madi. Asal pengaruh pemalit jamah aku nya agi dikembuan aku, asil jari tu, ditanggung semperena. Ke udah-udah tu, tak nadai enda  ngaih orang meda pemanah jamah aku,” ku Ruai sambil ngeringak natka Bubut ke ngelinsu sereta ngukir bulu iya. Ninga penemu Ruai, Bubut tak bisi berasai mimit pengerawan ati, laban ke ditemu iya lalu nadai iya kala udah meda Ruai ngukir bulu sapa-sapa.

Bubut atam amat nurunka ngagai bulu Ruai motif linsu enggau ukir ti ditengkebangka iya dalam pala. Iya ngelinsu enggau ngukir bulu Ruai berengkah ari pala lalu tembu di puting langgai. Iya pan hari tengah hari, Bubut pen tembu ga ngelinsu sereta ngukir bulu Ruai. Asil pengawa Bubut amat manah sereta ngemuaska ati Ruai. Nya endang amat, keba datai ke seharitu masih mih kitai mensia muji pemanah bulu Burung Ruai diukir Burung Bubut.

“Nya, Menyadi,” ku Bubut, “kati baka pemanah jamah aku dih?”

“Manah! Chukup manah! Aki Ular Sawa ke alai tua betarak enda mih ngemanah tu jamah,” ku Ruai sambil ngelilik-ngelilik pemanah bulu diri.

“Udah kemas pengawa gintir aku. Tu nyau datai ga gintir nuan ngaduka pemanah linsu bulu aku,” ku Bubut.

Nyaut Bubut, Ruai madahka diri enda ibuh tekelalu berumban belabuh, laban hari agi tinggi.

“Bebela apa-indah tua dulu seraya ke ngibun linsu bulu aku tu rangkai. Lagi baru aku ngelinsu bulu nuan, Madi,” ku bai Ruai.

Seduai lalu duduk merarau. Jam merarau, seduai bisi teguran sebentar, laban perung ukui anak mensia ke ngasu ba lebak di baruh din. Nyawa anak mensia ke ngechihka ukui mega bisi didinga.

“Anak mensia ke bemunyi nya! Ngasu lah sida nya!” rara Ruai. Rekung iya lalu dijengau-jengauka iya, ngaga diri bebendar mending.

“Enda anak mensia lalu ke punjung kitu ke. Enggai iya mai ukui iya niki bukit renjan baka tu,” ku Bubut, bejaku benyamaika ati diri.

“Ehh, anang pia! Enti pengasu gila enda beduli iya ka diri lelak niki bukit,” saut Ruai.

Sebentar bekau nya, dinga lesap pelung ukui enggau kedih nyawa pengasu. Sekali ukui nya nyalak baru, didinga seduai nyau rapas ba emperan nyapan dili din.

Ruai lalu madahka diri deka berengkah ngelinsu sereta ngukir bulu Bubut.

“Bah, tingkap nuan, Madi!” asuh Ruai.

Bubut lalu ningkapka diri atas batang emperawan.

Ruai lalu madahka endur diri dulu belabuh. “Ditu aku dulu belabuh, Madi, ba tandan bau nuan tu. Lagi ngagai belakang, lalu ke iku. Lagi baru ngagai sayap kedua piak. Udah nya baru ngadu bulu ba seengkapan pala nuan. Kepenudi bendar, udah rangkai linsu muak ke belakang, baru aku ngelinsu sereta nurai ukir ba dada nuan.”

Oleh JANANG ENSIRING

See author's posts


MPC gesa pengawal selia guna portal UPC

KUALA LUMPUR: Perbadanan Produktiviti Malaysia (MPC) menggesa semua kementerian dan agensi kerajaan untuk menggunakan portal Perundingan Awam Bersatu (UPC) untuk terus mengekalkan libat urus pihak berkepentingan mereka terutamanya semasa Perintah Kawalan Pergerakan Bersyarat (PKPB).

Ketua Pengarah Datuk Abdul Latif Abu Seman berkata, dengan normal pendigitalan baharu, perundingan awam dalam talian melalui UPC akan dapat mengurangkan interaksi antara orang ramai dan memastikan jarak fizikal antara mereka.

“Dalam kita bergelut dengan impak daripada pandemik COVID-19 mengenai cara kita menjalankan libat urus dan kerjasama awam-swasta, tidak dinafikan bahawa agensi kerajaan seperti MPC perlu mengubah platform penyampaian perkhidmatan kita untuk berteraskan kepada teknologi yang diupayakan secara digital untuk mencapai pelanggan dan asas pihak berkepentingan.

“Menangguhkan atau membatalkan perundingan awam perlu dielak, berikutan meneruskan libat urus pihak berkepentingan dengan memanfaatkan saluran digital seperti UPC akan mengukuhkan lagi usaha kita untuk melindungi kepentingan ekonomi dan sosial negara bagi memastikan daya tahan kita dalam dunia selepas COVID-19,” katanya kepada Bernama.

Baru-baru ini, MPC menganjurkan Sesi Webinar GRP mengenai ‘Walkthrough Unified Public Consultation’.

Abdul Latif berkata antara bidang fokus utama MPC ialah melaksanakan Amalan Pengawalseliaan yang Baik, membolehkan penglibatan semua pihak berkepentingan dalam merangka peraturan dan dasar baharu, selain pindaan terhadap peraturan sedia ada.

Ini untuk memastikan evolusi landskap pengawalseliaan di Malaysia mengambil kira maklum balas dan kebimbangan pihak berkepentingan utama, katanya.

“Kini, portal UPC dalam talian merupakan saluran penting untuk memacu kerjasama awam-swasta, ke arah memastikan pembangunan landskap pengawalseliaan yang mampan, menumpukan kepada mengurangkan beban yang tidak perlu kepada pihak berkepentingan.

“Ini menjadi lebih penting terutamanya dalam menghadapi cabaran yang tidak pernah berlaku sebelum ini oleh perniagaan Malaysia berikutan pandemik tersebut,” katanya.

Antara pengawal selia yang aktif dalam UPC termasuklah Lembaga Perindustrian Kayu Malaysia, Jabatan Standard Malaysia serta Jabatan Perlindungan Hidupan Liar dan Taman Negara Semenanjung Malaysia.

Bagi kementerian, platform perundingan dalam talian itu telah menyaksikan penglibatan yang aktif antaranya daripada Kementerian Kesihatan, Kementerian Perdagangan Antarabangsa dan Industri, Kementerian Perdagangan Dalam Negeri dan Hal Ehwal Pengguna serta Kementerian Pertanian dan Industri Makanan.

Sementara itu, Pakar Dasar dan Teknikal GRP MPC Datuk Ooi Say Chuan berkata, UPC akan memudahkan libat urus pihak berkepentingan dalam proses merangka peraturan dengan cara yang lebih berkesan dan telus.

“Idea ini yang memudahkan input mereka dalam platform terbuka menjadikan semua orang lebih bertanggungjawab dalam memberikan pandangan mereka,” katanya, yang turut menggesa pengawal selia yang tidak mengambil bahagian untuk mengambil peluang daripada platform UPC itu berbanding mewujudkan yang baharu yang mungkin memakan masa dan mahal,” katanya.

Sejak dilaksanakan pada Oktober 2019, UPC telah menyelesaikan 68 perundingan, dengan 51 perundingan sedang dijalankan.

Terdapat lebih 13,000 pengguna telah mendaftar di portal UPC untuk memberikan maklum balas dan cadangan mereka mengenai peraturan, selain menarik perhatian pihak berkepentingan dengan 160,283 pengunjung.

Portal UPC boleh diakses melalui www.upc.mpc.gov.my. – Bernama

See author's posts


‘Raja Padang’ berlatih sendiri

JIKA pemain dilihat terhad dengan latihan secara sendirian di rumah sepanjang melalui tempoh Perintah Kawalan Pergerakan (PKP) bermula 18 Mac lalu, individu penting di tengah padang yang juga pengendali perlawanan iaitu pengadil tidak terkecuali berbuat demikian dalam usaha mengekalkan tahap kecergasan masing-masing.

Timbalan Pengerusi Pengadil Bola Sepak Negeri Sarawak, Marshid Dahalan memberitahu, para pengadil turut diarah menjalani latihan secara sendirian di rumah.

Menurut Marshid, ia penting untuk memastikan kecergasan mereka berada pada tahap maksima.

“Tidak terkecuali para pengadil turut diarah menjalani latihan di rumah walaupun ia agak terbatas pergerakan mereka,” ujar beliau ketika mengulas perkara itu.

Tegasnya, selain sesi latihan mereka juga turut diberi ujian yang disediakan pihak Persatuan Bola Sepak Malaysia (FAM).

Katanya lagi, ujian berkenaan dijalankan menerusi rakaman video yang disediakan dan ia dilaksanakan dua kali dalam tempoh sebulan.

“Semua laporan sesi latihan dan hasil ujian dilakukan dihantar kepada pihak FAM untuk proses penilaian semasa mereka,” tambah beliau.

Dalam pada itu, Marshid turut berharap agar situasi yang melanda negara serta dunia akan kembali pulih seperti biasa sekali gus dapat membolehkan mereka menjalani rutin seperti biasa.

Oleh Faizal Bujang

See author's posts


Angkat sumpah ahli MDLBS tampil 12 muka baharu

SIBU: Seramai 31 ahli Majlis Daerah Luar Bandar Sibu (MDLBS) telah mengangkat sumpah bagi sesi 2023-2025, hari ini.

Daripada jumlah tersebut, seramai 19 merupakan pelantikan semula ahli majlis dan 12 lagi adalah pelantikan ahli majlis baharu.

Majlis Angkat Sumpah Penerimaan Jawatan Ahli-Ahli Majlis, MDLBS itu yang berlangsung di bilik mesyuarat MDLBS, Tingkat 18 Wisma Sanyan, telah disaksikan oleh Timbalan Premier Sarawak, Dato Sri Dr. Sim Kui Hian.

Upacara angkat sumpah tersebut dimulakan dengan Pengerusi MDLBS, Sempurai Petrus Ngelai, diikuti oleh timbalannya, Kaunselor Wong Ching Yong.

Dr Sim yang juga Menteri Kesihatan Awam, Perumahan dan Kerajaan Tempatan dalam ucapannya menyeru semua ahli majlis supaya menjalinkan kerjasama yang erat dengan agensi kerajaan seperti Syarikat Sesco Berhad dan Jabatan Saliran dan Pengairan untuk menawarkan perkhidmatan yang lebih baik kepada masyarakat.

“Walaupun penyelenggaraan lampu jalan tidak terletak di bawah bidang kuasa MDLBS, tetapi masyarakat lebih cenderung untuk membawa isu itu kepada pihak berkuasa tempatan (PBT).

“Begitu juga dengan jalan raya, apabila orang ramai mempunyai sebarang masalah, mereka sentiasa datang kepada ahli majlis.

“Oleh itu, amat penting bagi ahli majlis bekerjasama dengan agensi kerajaan kerana ia adalah sebahagian daripada Kerajaan Sarawak,” jelasnya.

Beliau berharap MDLBS terus berjiwa rakyat kepada penduduk di bawah bidang kuasanya.

“Kita mesti pastikan masyarakat di bawah MDLBS mengenali ahli majlis bagi kawasan mereka. Kami di sini untuk berkhidmat dan menjadikan kehidupan lebih baik untuk rakyat,” ujarnya.

Turut hadir ialah Ahli Dewan Undangan Negeri (ADUN) Tamin, Christopher Gira Sambang, Residen Bahagian Sibu, Wong Hi Sieng serta yang lain.

Oleh AKUN GIMAN

See author's posts


Singapura haramkan filem ‘The Kashmir Files’

SINGAPURA: Singapura mengharamkan filem India yang kontroversi kerana gambaran provokatif dan berat sebelah terhadap umat Islam di Kashmir yang dikhuatiri pegawai boleh mencetuskan ketegangan agama dan etnik di Kota Singa itu.

Filem yang dikeluarkan pada Mac dan salah satu filem India dengan kutipan tertinggi tahun ini, ‘The Kashmir Files’ menggambarkan secara terperinci cara-cara ratusan ribu penganut Hindu melarikan diri daripada militan Islam di Kashmir yang ditadbir India pada 1989 dan 1990.

Filem itu disokong Perdana Menteri Narendra Modi dan dirampas penganut Hindu ekstrem untuk membangkitkan kebencian terhadap minoriti Islam di negara itu.

Pengkritik berkata, ia menangani tema yang dekat dengan agenda politik kerajaan nasionalis Hindu Modi yang sering dituduh meminggirkan dan memburukkan umat Islam.

Pengawal selia media di Singapura enggan mengklasifikasikan filem itu sekali gus tidak boleh ditayangkan.

Menurut pegawai itu dalam kenyataan, keputusan itu adalah kerana filem itu boleh mencetuskan provokasi dan penggambaran berat sebelah terhadap umat Islam dan gambaran penganut Hindu dianiaya.

“Perwakilan (The Kashmir Files) ini berpotensi menimbulkan permusuhan antara masyarakat yang berbeza dan mengganggu perpaduan sosial dan keharmonian agama dalam masyarakat kita yang berbilang kaum dan agama,” ujarnya.

Penduduk Singapura dengan penduduk seramai 5.5 juta orang kebanyakannya adalah etnik Cina tetapi ia juga mempunyai komuniti besar etnik Melayu Islam dan etnik India Hindu.

Pengarah filem itu, Vivek Agnihotri, mengecam keputusan itu dengan ciapan di Twitter sambil mengatakan bahawa Singapura adalah ‘penapis paling regresif di dunia’.

Negara yang dikawal ketat itu sensitif terhadap apa sahaja yang boleh mencetuskan ketegangan etnik dan agama.

Ia sekali-sekala mengharamkan filem dan penerbitan kerana bimbang akan mencetuskan perpecahan, menyebabkan sesetengah pihak mengejeknya sebagai negeri pengasuh.

Filem ini berkisar tentang seorang pelajar universiti yang mengetahui tentang kematian ibu bapanya pada 1990-an di Kashmir yang majoriti penduduknya beragama Islam, wilayah yang menjadi pertikaian antara India dan Pakistan sejak 1947.

Pemberontakan selama tiga dekad di wilayah itu dengan sokongan Pakistan, menurut New Delhi dan tindak balas keras oleh tentera India membunuh puluhan ribu orang, kebanyakannya Muslim.

Kira-kira 200,000 penganut Hindu Kashmir dikenali sebagai Pandit melarikan diri selepas keganasan bermula pada akhir 1980-an.-AFP

See author's posts


Penguang bantu warga emas

MARUDI: Seorang warga emas, Wong Fong Kwong berusia 81 tahun mendapat perhatian Menteri Muda Kerajaan Tempatan selaku Ahli Dewan Undangan Negeri N.76 Marudi Datu Dr Penguang Manggil.

Dalam lawatan beliau di kediaman Wong di Kampung Pemindahan, Penguang bersimpati dengan keadaan hidup Wong dan menghulurkan bantuan MRP RM10,000.00.

Menurut Penguang bantuan ekshan tersebut untuk membantu Wong membuat jalan titi ke rumahnya serta untuk menembok tanah di hadapan rumah.

Penguang berharap dengan bantuan ini dapat mengubah keadaan hidup Wong dan berharap rancangan untuk membuat titi ke rumah Wong dapat dilaksanakan dalam masa terdekat.

Sebelum ini Penguang turut memperuntukan MRP RM700,00 untuk membaik pulih 35 rumah kampung seperti membaiki rumah yang rosak di tiga buah kampung iaitu Kampung Narum, Kampung Dagang dan Kampung Pemindahan.

Oleh Jiku Juguong

See author's posts